qundao/data-zh-poetry huggingface dataset:
游主山
作者：骆起明
朝代：清

一派松风鹤梦惊，山房僻境暗苔生。疏棂让月窥悬榻，宿火留荼拂小铛。落寞幸无山鬼笑，摩诃时听木鱼声。尘心不比弹心静，夜夜幽栖移我情。
挽吴可读联
作者：高万鹏
朝代：清
体裁：联

第一个当代争臣，计安宗社，念切生灵，浩气流行昭二疏；两先兄昔年知友，临难捐躯，建言授命，忠魂相继到重泉。
怀江南梅花绝句若士同约兄集唐人长句为格诗五十首以自寿，五十生日展诵之馀，觉珠玉灿陈而精神一片，譬如萃千古之悬黎结绿火齐木难贯以彩丝朱组，安得不惊叹为奇绝哉。因漫兴二首志其欣赏·其一
作者：高不骞
朝代：清
体裁：七言律诗

题诗应费益州笺，何处风光不眼前。闭户著书多岁月，挥毫落纸如云烟。岂将假色同真色，长取新年续旧年。五十年来思虑熟，九流人物待陶甄。
若士同约兄集唐人长句为格诗五十首以自寿，五十生日展诵之馀，觉珠玉灿陈而精神一片，譬如萃千古之悬黎结绿火齐木难贯以彩丝朱组，安得不惊叹为奇绝哉。因漫兴二首志其欣赏·其二
作者：高不骞
朝代：清
体裁：七言律诗

飘飘才思杳无穷，长仰门风继国风。政用疏通合典则，更无尘土翳虚空。曹刘俯仰惭大敌，李杜操持事略同。何处更添诗境好，花南水北雨濛濛。
雨馀渡澄照塔院
作者：高不骞
朝代：清

湖雨过前汀，行舟出杳冥。山含九朵白，塔耸一痕青。风幔苍茫卷，晴钟次第听。城阳归路远，不上水心亭。
过碧山吟社遗址
作者：高世泰
朝代：清
体裁：五言律诗

遗构黄公坞，余风白社春。古松流水外，谁是葛天民。岁月诗篇老，烟霞道气甄。诸君当盛世，令我一沾巾。
观莳
作者：高世观
朝代：清

男妇呼深树，盘餐聚一村。蝇蚊庭草湿，星月路泥浑。晚斋犹占雨，人眠不待昏。还期集余力，苗影接山根。
大关
作者：高为阜
朝代：清

关前曾养马，尔日建孤城。树杂巴人种，田多戍卒耕。猿啼常趁晓，鸟唤不知名。长夜难为听，萧萧山雨声。
登望湖亭书怀
作者：高为阜
朝代：清

石栏斜倚面长空，贝阙蛟宫俯瞰中。浩淼何年支楚尾，乾坤有地冠江东。渔歌远近归南浦，雁侣萧条响北风。最是开怀吟啸处，一身高并五峰雄。
六十自述·其一
作者：高举
朝代：清
体裁：七言律诗

虎塍手泽竟何如，劫火烧残万卷书。膝下尔曹皆木石，眼前生计杂樵渔。青衫破尽知难典，白发凋完不用梳。辣性素惭提往事，漫劳江水泻居诸。
六十自述·其三
作者：高举
朝代：清
体裁：七言律诗

敲断瑶钗白日曛，油车蜡屐忆殷勤。掣开剑影哭陵酒，剪出花枝陈墓云。努力古今成曩迹，侧身天地愧同群。尔来热血余无几，锦字荷筒别制文。
六十自述·其二
作者：高举
朝代：清
体裁：七言律诗

五寸铦毫一瓣香，羽毛洗刷少年场。激昂马首驰京国，钩拨琴心上画航。老去渊明芟绮语，瘦来贾岛盛回肠。无端又踞丹铅集，赢得人称放样狂。
六十自述·其四
作者：高举
朝代：清
体裁：七言律诗

青霞孤馆坐调笙，六十年来只自评。阡表未能酬一命，蜗庐何暇筑三楹。晓风杨柳丝丝梦，夜雨芭蕉滴滴声。献岁戊申新转历，安排故我狎春莺。
旅困值雪
作者：高之騊
朝代：清

冻合遥天暮雪飞，寒肩孤耸拥鹑衣。臣饥欲死当安命，寇乱如麻敢曰归。兄弟鹡鸰贫共急，儿孙牛马老相依。北风吹背萧萧冷，谁寄梅花到竹扉。
即目
作者：高之騱
朝代：清

薜萝无恙屋三间，白帝寒深花渐删。剩有东篱沽酒地，西风红树露秋山。
小卧花阴效竹枝词体
作者：高之騱
朝代：清

墀边柳影竹边风，夹竹桃开一树红。小院无人惊午枕，觉来身在落花中。
挽张之洞联
作者：高令哲
朝代：清
体裁：联

救时见贤相苦心，劝学一篇，采取尊王主义；铸相留斯民遗爱，垂名千古，文明有道国家。
大水百韵
作者：高以永
朝代：清
体裁：古风

三吴若栖苴，阴阳易为厄。巨浸连数州，所恃潴震泽。三万六千顷，上禀咸池液。分流入江海，纡回尾闾隔。咎徵一以遘，昏垫在往昔。徒称财赋区，时见冻馁迫。自非古台骀，安得障溟渤。伊余菰芦中，往往念禹迹。经营不可睹，遗法惟典籍。上下数千年，颇欲究沿革。常登会稽山，俛视梅梁穴。宛委玉字书，拜颂底定绩。慨自江左来，遂鲜中上策。去矣单郏辈，杞忧亦何益。今年异雷电，发自建寅月。雨雪杂乱下，陨光轰若磔。自兹困重阴，霖沥迷晓夕。潨潨屋摧霤，汎汎庭漂麦。然蒿爨愈迟，搜粟瓶屡竭。平生颇放怀，至此亦咄咄。君看閒斋内，青苔上高壁。芳兰凄已萎，薋菉蔓难辟。风吹龙蛇气，坐卧防毒螫。水槛指游鱼，垂钩即枕席。朱弦润无响，独坐幽思积。渗漉虞蚕桑，沮洳病卤舄。果实坏自零，瓜壶烂谁摘。儿童尽咿喔，微尰及肘腋。吁嗟春已深，田父方袯襫。捧土作堤护，鸣金亟工役。桔槔昼夜翻，一溃失疆埸。良苗委长川，安问庭且硕。谁与致此灾，无乃鞭阳石。梦想医无闾，神超藐姑射。置身无爽垲，邑邑那可说。中心葵藿倾，仰望晨曦赤。倏瞻蔚蓝天，笑咏岸巾帻。无何云肤合，日影驹过隙。愁霖更如晦，檐溜渐漰湱。水痕缩未寸，荐至复数尺。耳习鸣垤鹳，目送渡海鹘。潭底袅花枝，林端挂石发。舟从桥上来，却向屋内歇。昨宵狂飙呼，挟雨势转剧。盘薄迸蛟蜃，澎湃跃潮汐。𠟡若万马奔，战惴刷心魄。却疑倒天潢，转恐翻月窟。楼观意飘簸，竹树塞路陌。风叶乍点点，先秋气萧槭。炎蒸竟何有，裘葛互披藉。出门展跬步，屡折谢公屐。负贩胥怨咨，地厚敢不蹐。白波浸门限，户有不黔突。南邻北里间，咫尺断请谒。传闻堕城闉，见说荡窀穸。纷纷村民出，水病脚跛躄。或哀乞升斗，或怒肆嚄唶。督促须竹楗，箕踞久轇轕。直入州县内，大叫速区画。攀号类鼎沸，官吏大辟易。城外贾客船，常时市粟帛。众怒争遏籴，顷刻胶数舶。闻见遂如此，恨不假羽翮。奋排阊阖升，手取阴翳揭。拔剑歼雨师，顿令众庶怿。摄衣登高楼，四望积水白。优游羡群鸥，波上自出没。际天孤帆来，茫茫辨吴越。海上三神山，恍见金银阙。民今其为鱼，为我语水伯。皇矣彼上帝，监观一何赫。舒惨自有时，那能忍捐瘠。女实恣澒洞，鲸呿复鳌掷。横流杀人民，独不畏谴责。须臾天风暮，万里祇一碧。返余所栖迟，欹枕梦超忽。巍峨接神人，而自谓渊客。言言似解嘲，且复晓水脉。余悉聆其言，惊叹有伦脊。降割洵非他，人事实舛逆。缅怀李唐后，水利日齮龁。五堰隳金城，三江变沙碛。千桥与百渎，茅塞殊可惜。况自堤为漕，湖流受扼扼。诸溪复猥至，奔溃势仓卒。区区一线川，何以当充斥。向来徒补苴，遣使空络绎。娄江泊白茅，橇檋将安适。及今缓修救，寖坏益矛戟。井税数百万，能向水滨索。视此利害除，奚啻相什伯。余悲为此吟，岂曰事捃摭。用此监门绘，异事同哽结。畴将呼号声，旦暮达丹掖。钜公察便宜，刍荛并财择。救灾自有要，无费马与璧。治水兼治田，施设范先哲。茭牧成利薮，湔剔须改辙。下民敢惮劳，其究自安宅。缝掖穷巷人，当亦手加额。
怀江南梅花绝句·其一
作者：高以永
朝代：清
体裁：七言绝句

朔云边月久天涯，孤客今朝底自嗟。为向空庭问芳信，不禁清梦到梅花。
怀江南梅花绝句·其三
作者：高以永
朝代：清
体裁：七言绝句

钱塘清境说西溪，映水笼云万树齐。梦里移家知向此，故人曾许觅幽栖。
怀江南梅花绝句·其二
作者：高以永
朝代：清
体裁：七言绝句

馆娃遗构傍巑岏，香径萧条玉甃寒。閒自寻僧看花去，碧山如画倚阑干。
怀江南梅花绝句·其四
作者：高以永
朝代：清
体裁：七言绝句

江南寒食落花天，满地平铺白玉钱。家在鸳鸯湖上住，断肠春色自年年。
赋得亭皋木叶下效柳恽
作者：高以永
朝代：清
体裁：古风

朔风起天末，严霜改林柯。亭皋夕阳入，落叶寒声多。正愁长安道，复想洞庭波。谁念栖迟子，劳劳为此歌。
同沈留侯陈淡持汤千里饮报国寺松下
作者：高佑釲
朝代：清

慈仁怪松枝如铁，年深鳞甲欲飞裂。拿云抉石龙虎形，见者惊喜叹奇绝。我曾三度至燕都，酷爱此松天下无。安得写以韦偃笔，使吾坐卧对此图。每返鸳湖远相忆，梦魂长在苍松侧。今来结伴绩前游，未午拍浮到日昃。尝闻豫章乔木栋梁材，工师远取江之隈。何如此松磥砢抱奇质，五百年来尚在哉。
落帆亭别诸弟
作者：高佑釲
朝代：清

六月经长路，孤舟问去津。自怜垂钓者，忽作远游人。门户凭诸弟，关山忆老亲。平生慷慨意，到此一沾巾。
偷声木兰花·病中作
作者：高佩华
朝代：清

凄凉月澹梅花冷。妆台照向愁人影。夜不成眠。已累郎君九十天。匣中重检鸳鸯谱。几度思量难自主。安得金针。绣出从前一段情。
减字木兰花·秋思
作者：高佩华
朝代：清

罗衫抛却。底事浮云如此薄。风动帘钩。荡起潇湘十里秋。阑干西角。又见梧桐黄叶落。夕照难留。一抹胭脂上画楼。
剔银灯
作者：高佩华
朝代：清

帘外鹦哥刚睡。偏又被、征鸿惊起。落叶空阶，吹来片片，冷逼一灯红细。雨声零碎。都不管、它人憔悴。重掩银屏十二。却正是、新凉天气。悄坐三更，罗衫轻薄，领略几分秋意。无聊情思。好梦更谁能记。
十六字令·春暮
作者：高佩华
朝代：清

痴。累我阑干立多时。飞花去，蜂蝶已先知。
十六字令·白秋海棠
作者：高佩华
朝代：清

娇。清泪零零露未消。秋魂澹，玉照倩谁描。
卖花声
作者：高佩华
朝代：清

消息漏声中。夜雨濛濛。一竿晓日透窗红。知是有人楼上坐，鬓影蓬松。小婢唤匆匆。卷起帘栊。馀音缥缈散西东。仿佛垂杨深处去，几阵香风。
南柯子·槐阴
作者：高佩华
朝代：清

喜鹊巢初稳，新蜩响欲沉。一重帘幕一重深。不种芭蕉绿到、粉墙阴。雨过清如洗，风来暑不侵。何年丝竹夜成音。久为郎君盼望、到而今。
卜算子
作者：高佩华
朝代：清

草长蝶寻芳，风暖莺调舌。开到桃花不算春，何忍轻攀折。燕子去仍来，明月圆还缺。不敢登楼望远人，所怕鹦哥说。
卜算子·己亥元日
作者：高佩华
朝代：清

万象尽更新，消息东皇里。吹出梅花几阵香，春至人间矣。郎谱合欢词，侬剪宜春纸。依旧今年似去年，七事从头起。
卜算子·烛泪
作者：高佩华
朝代：清

风雨夜窗寒，添得愁多少。一寸相思一寸灰，还是无心好。底事太多情，惜别伊谁晓。不到天明不肯乾，也替人烦恼。
如梦令·苔
作者：高佩华
朝代：清

辩不清花间路。屐齿伊谁闲步。晓起捲帘栊，几讶寻芳蝶误。春去。春去。谁与残红遮住。
巫山一段云
作者：高佩华
朝代：清

草色参差碧，花情历乱香。不知燕子为谁忙。衔泥上画梁。春日贪眠未起，针线小窗慵理。鸳鸯绣罢倚妆台，双眉不放开。
忆王孙·望远曲
作者：高佩华
朝代：清

金钱暗掷拜嫦娥。昨夜灯花报喜多。行人依旧不曾过，更谁何。百事无灵莫信花。
忆萝月·春雨
作者：高佩华
朝代：清

好梦惊回，梦醒人依旧。夜半风狂兼雨骤。一点残灯似豆。关心不俟深秋。教人添得新愁。试问杏花开未，明朝且看枝头。
惜分飞·落花
作者：高佩华
朝代：清

怎怪留春留不住。窗外落红无数。零落胭脂雨。不堪回首江南路。可惜彩云都散去。争奈风狂雨妒。辗转斜阳暮。它生莫化相思树。
柳梢青
作者：高佩华
朝代：清

吹出东风，传来消息，绝世丰姿。陌上毵毵，雨中袅袅，月下依依。谁言少妇无知。怕回首、天涯别离。独自登楼，修眉未展，望眼都迷。
桂殿秋·秋夜
作者：高佩华
朝代：清

宵未半，月刚圆。罗衫新觉嫩凉添。秋心合并成愁字，风弄芭蕉不许眠。
沁园春·杨花
作者：高佩华
朝代：清

无力支持，脱却轻棉，千条万条。看乍寒乍暖，抛残紫陌，和烟和雨，乱点红桥。色怕泥污，肌如玉洁，妙手何人擅白描。推窗望，让谢家道蕴，咏絮才高。春来争不魂销。更自喜、身轻分外娇。讶花间新蝶，纷纷起舞，枝头残雪，点点难消。浅碧池塘，淡香楼阁，一望珠帘影动摇。东风好，免拖泥带水，吹上云霄。
沁园春·葬花
作者：高佩华
朝代：清

卷起红幡，解却金铃，泪珠满腮。记清明才过，画图半幅，芳菲未改，锦绣成堆。怎奈枝头，一经夜雨，狼藉脂痕处处皆。飘零甚，怎觅来净土，好把香埋。几番费我疑猜，便嫁与、东风也不才。早阶前延伫，从容收拾，阑边凭倚，妥帖安排。不识今番，关它何事，蝶浪蜂狂去复来。斜阳外，问芳魂何处，酹尔三杯。
浣溪沙·七夕
作者：高佩华
朝代：清

银汉迢遥月半弯。虔陈瓜果任双鬟。鹊桥稳驾白云湾。为诉经年离别苦，仙踪料想五更还。哪能分巧到人间。
浣溪沙·暮春
作者：高佩华
朝代：清

帘幕垂垂漾晚风。落花飞去各西东。墙边芍药为谁红。孤负韶华还自惜，佳辰次第雨声中。流光屈指去匆匆。
满庭芳·咏新蝶
作者：高佩华
朝代：清

小院苔浓，曲栏花放，趁风吹到窗前。那堪离别，相见又经年。一种痴情谁觉，都爱此、草色芊芊。斜阳里，寻芳何处，风致最翩跹。休贪春色好，匆匆过了，瘦影谁怜。剩零星残粉，冷落西园。何不乘风化去，便从此、栩栩登仙。真超脱，芳魂差胜，叶底抱香眠。
菩萨蛮·其一
作者：高佩华
朝代：清

沉沉帘幕霏霏雾，濛濛细雨连朝暮。终日掩柴扉，燕儿犹未归。栏边花事了，谁惜春光老。明月几时来，湿云吹不开。
菩萨蛮·载咏落花
作者：高佩华
朝代：清

枝头忽讶容颜改。一年一度花开谢。何苦怨东风。繁华如此终。几番梅雨足。子满浓阴绿。万物何生成。须知天地心。
虞美人·戊戌中秋对月
作者：高佩华
朝代：清

髫年望月深闺里。风景依然记。前年望月傍妆台。儿女喃喃灯下、笑颜开。今年望月心如碎。洒尽思儿泪。几番望月月高悬。拜问嫦娥今夜、为谁圆。
踏莎行·哭桂儿
作者：高佩华
朝代：清

冷冷清清，参横月落。梦魂颠倒人如醉。可怜小婢正酣眠，模糊犹认儿安睡。重剔残灯，几番憔悴。漏声滴向心头碎。霜冷露白不知寒，和它蜡炬垂双泪。
风入松·春日记事
作者：高佩华
朝代：清

阶前草色碧于油。粉蝶梦魂留。闲来偶而裁诗句，对残花、惹起新愁。正是海棠开足，斜阳一抹红楼。风筝犹挂树梢头。綵线不曾收。鹦哥对我喃喃说，便教人、早上帘钩。莫被好风吹散，炉香几缕清幽。
风蝶令·题乞巧图
作者：高佩华
朝代：清

灵鹊桥千叠，新蟾月半梭。遥遥云汉澹无波。想是双星今夜、渡银河。设果庭前满，穿针户外多。小鬟低语问娇娥。不识今宵乞巧、巧如何。
十六夜同谢伯子过庞公右云山馆待月得两席罢成诗
作者：高俨
朝代：清
体裁：七言律诗

散酌山杯笑几人，缓寻村馆得幽新。松于密处鸟生梦，月不明时天失真。隔岭潇潇来薄雨，前溪皛皛似侵晨。物情应节催心老，所学都成过眼尘。
古洞
作者：高俨
朝代：清
体裁：七言律诗

行经古洞入涂溪，物类移尝气不齐。恶犬吠林如猛虎，野禽投食伴家鸡。雨晴虹截山腰断，雾重蛇行竹尾低。暗忆生涯多郁恨，水声呜咽路沉迷。
因乱移家后至佛山假居梁冰甫楼馆
作者：高俨
朝代：清
体裁：七言律诗

潦倒馀生事可哀，一身经乱几千回。未能拔宅成仙去，又自慵春入市来。亲友雅情频过语，竹梅凉荫晚兴杯。贫居举眼无他物，惟有檐峰助咏才。
客中春暮答陈拾遗邝金吾王中书即次拾遗韵
作者：高俨
朝代：清
体裁：七言律诗

离家一日即生愁，况复长年在路头。乡梦不通三月雨，客心如感二毛秋。途穷旧国看芳草，日落青江送急流。感念密游多旧好，新诗频惠莫能酬。
春晴郊行适逢陆生见过
作者：高俨
朝代：清
体裁：七言律诗

村边行乐在晴新，款款藤枝得得春。几处花心红抱蝶，隔山泉眼白看人。身闲欲狎渔樵侣，地僻还惊车马尘。狂喜相呼过路讶，焉知皮陆旧交亲。
江上早秋
作者：高俨
朝代：清
体裁：七言律诗

节次韶华若水流，百年又去一年秋。闲将白眼看浮世，不意微霜上黑头。合浦明珠非所贵，茅君真诀定行求。沧浪浩荡无边岸，且纵灵槎遍十洲。
秋夜独坐对月却成
作者：高俨
朝代：清

广汉无尘独坐中，桂枝摇影上林东。渐分杯茗泉花洁，即照关河雁路通。到夜盈亏原是定，逢时观赏莫教慵。南华一会蒙庄叟，别有心期与物同。最寻静处爱诸峰，云水悠悠莫定踪。一乱世人时易去，两中秋月夜难逢。酒当极乐从心醉，事可无才任性慵。谁说茅檐负佳节，未眠江寺已鸣钟。
秋夜独坐对月却成·其一
作者：高俨
朝代：清
体裁：七言律诗

广汉无尘独坐中，桂枝摇影上林东。渐分杯茗泉花洁，即照关河雁路通。到夜盈亏原是定，逢时观赏莫教慵。南华一会蒙庄叟，别有心期与物同。
秋夜独坐对月却成·其二
作者：高俨
朝代：清
体裁：七言律诗

最寻静处爱诸峰，云水悠悠莫定踪。一乱世人时易去，两中秋月夜难逢。酒当极乐从心醉，事可无才任性慵。谁说茅檐负佳节，未眠江寺已鸣钟。
秋日雨中登楼
作者：高俨
朝代：清
体裁：五言律诗

凉风吹骤雨，高坐称闲心。草阁水声里，山城秋色深。沧洲何处是，白日一时沉。向夕衡门掩，烟霞绕玉琴。
送张穆之度岭
作者：高俨
朝代：清
体裁：七言律诗

白头为客昔人悲，况复行当此乱离。江国昔年曾失路，才名今日恐非时。只身旅食仍依友，万里家书欲寄谁。莫向天涯重留滞，青山还有白云期。
遣兴
作者：高俨
朝代：清
体裁：七言律诗

不觉风流换少年，花开花落笑花前。名能累我身虽远，贫不干人世莫怜。日晚驱云开竹户，春晴引杖听山泉。此中兴味谁能会，试问逍遥李谪仙。
题山中午读图
作者：高俨
朝代：清
体裁：五言绝句

密林新雨歇，叠壑泻潺湲。书声午未罢，深坐觉□寒。
游马蹄寺
作者：高元振
朝代：清

马蹄明代寺，遗址话当年。古刹分南北，沙门辨汉番。莲台生妙谛，粥钵衍真传。白塔层凌汉，红崖半插天。烟尘迷野舍，香火结林禅。柳密莺流转，松高鹿傍眠。泥金熔象法，石碧挂龙泉。绝顶登临望，云山曲曲攀。前明遗旧寺，石印马蹄坚。古洞盘旋凿，奇崖磊落悬。飞沙迷曲径，滴水觅神泉。塔险连云汉，峰危接雨烟。番林千百树，佛界卅三天。姊妹名山在，袈裟妙道传。门深无俗客，禅静不知年。清代崇有礼，犹留胖栗缘。
上鸡峰
作者：高元重
朝代：清

每到孤峰绝顶攀。攀来和恐宿峰间。无端扰梦风翻雨，心逐流云度险山。
荷兰使舶歌
作者：高兆
朝代：清
体裁：古风

乙巳冬十月，铃阁日清秘。抚军坐筹边，颇及荷兰事。幕下盛才贤，共请窥其使。连骑出城隅，江声来漰濞。横流蔽大舶，望之若山坠。千重列楼橹，五色飘幡帜。飞庐环木偶，层槛含火器。画革既弥缝，丹漆还涂塈。叩舷同坚城，连锁足驰骑。伫立望崇高，真非东南利。某也亦宾客，缒藤许登跂。番儿候雀室，探首如鬼魅。摄衣升及半，火攻炫长技。烟雾横腰合，雷电交足至。译使前致词，此其事大义。其上容千人，方车矧并辔。其人各垂手，周行若沈思。中央匮指南，枢纽浮天地。铁轴夹其间，凌云百丈植。七帆恒并张，八风无定吹。沓施如网罗，坐卧引猿臂。下观空洞底，委积于焉寄。悬釜炽饮食，戴土滋种莳。但可叹博厚，安能测远邃。舶师亦国臣，逢迎慰临莅。坐我卧榻旁，氍毹足明媚。雕棂障玻璃。悬桁垂卣觯。发笥云葡萄，洗盏注翡翠。高泻成贯珠，传饮劝沾醉。银盘荐瓜蔬，风味颇浸渍。岂欲倾其酿，因之穷审视。明明簪笔边，半卷有文字。绘事江海迹，水道可太备。岛屿分微茫，山川入详委。观图见包藏，宁惟一骄恣。上马大桥头，目送增忧喘。呜呼通王贡，讵可忘觊伺。周防勿逡巡，公其戒将吏。飏去势已形，礼义不足饵。
挽彭玉麟联
作者：高光效
朝代：清
体裁：联

公是衡岳钟灵，自出山创立水军，削平大憝，况复鞠躬尽瘁，老犹建节服西夷，盖世勋名，聿著旂常光日月；我侍中流击楫，由偏僻荐升镇府，荷沐恩膏，何期恶耗遥传，遽尔骑箕朝北极，感怀时事，那堪风雨泣波涛。
挽曾纪泽联
作者：高光效
朝代：清
体裁：联

乃公是宋代希文，方欣继述兼隆，不愧尧天为令嗣；君侯即汉廷博望，岂料輶轩初返，遽教贱子哭宗臣。
自荆诣襄途次杂咏
作者：高其位
朝代：清

霜林遥望灿瑶华，红树依稀景倍加。双竹肩人添逸兴，淡烟疏雨付诗家。村舍随缘十日留，翛闲端不羡封侯。雪泥鸿爪天涯路，几许闲情伴白鸥。
自荆诣襄途次杂咏·其一
作者：高其位
朝代：清

霜林遥望灿瑶华，红树依稀景倍加。双竹肩人添逸兴，淡烟疏雨付诗家。
自荆诣襄途次杂咏·其二
作者：高其位
朝代：清

村舍随缘十日留，翛闲端不羡封侯。雪泥鸿爪天涯路，几许闲情伴白鸥。
述画诗
作者：高其佩
朝代：清

吾画以吾手，甲肉掌背俱。手落尚无物，物成手却无。人甫具两睫，便见双瞳珠。情性本万殊，所事因相符。贵之料弗慕，贱之宁受呼。易老在用智，不老缘其愚。于我画可见，非我手可摹。
题画赠僧
作者：高其佩
朝代：清

入岁风雪多，今始天宇晴。携客叩禅关，曳杖溪上行。老鹳作寒语，野水回春声。洒墨写幽抱，磊落抒平生。万翠暗浮几，激射斜阳明。愿为山中人，薄田事躬耕。
不寐
作者：高其倬
朝代：清

萤流高屋影相追，水外疏星拂地垂。吹绉葛衣风渐紧，滴残莼梦漏初迟。三秋似月才生魄，四序如花半在枝。砧韵虫声愁几许，旅人双鬓最先知。
与熊敏思登蟠龙山顶望都城值大风有感呈敏思
作者：高其倬
朝代：清

城中拄颊看西山，千峰历历横眉端。山头倚杖望城市，万雉鳞鳞在足底。左有潞水右太行，桑乾流合东南方。王气中开千万？，上应北斗兴明堂。琼楼十二门九阍，王侯甲第丽青春。大风忽起白昼昏，俯视一气不可分。唯见参天苍苍之绿树，蔽空翳翳之浮云。浮云绿树朝复暮，英雄竖子俱成尘。君不见石瓮山中耶律墓，碧云寺后于经坟。连云楼观已倾圮，满山松柏摧为薪。天边红日不肯回，头上白发仍相催。攀龙附凤有时辈，餐腥啄腐非吾侪。与君无何日饮酒，买山著书归去来。
与熊敏思登蟠龙山顶望都城值大风有感呈敏思
作者：高其倬
朝代：清
体裁：古风

城中拄颊看西山，千峰历历横眉端。山头倚杖望城市，万雉鳞鳞在足底。左有潞水右太行，桑乾流合东南方。王气中开千万𥜥，上应北斗兴明堂。琼楼十二门九阍，王侯甲第丽青春。大风忽起白昼昏，俯视一气不可分。唯见参天苍苍之绿树，蔽空翳翳之浮云。浮云绿树朝复暮，英雄竖子俱成尘。君不见石瓮山中耶律墓，碧云寺后于经坟。连云楼观已倾圮，满山松柏摧为薪。天边红日不肯回，头上白发仍相催。攀龙附凤有时辈，餐腥啄腐非吾侪。与君无何日饮酒，买山著书归去来。
剑门
作者：高其倬
朝代：清

两崖对起削云根，邸阁全倾佛寺存。千古衰兴几蛮触，一龛钟鼓自朝昏。无人战鬼啼清昼，不夜于菟到驿门。蜀道荒凉身万里，不闻铃雨亦消魂。
古北口
作者：高其倬
朝代：清

九边雄寰中，古北乃其一。北顾阚居庸，南境抵辽碣。屹然介其间，长垣兀积铁。高冒峰峦巅，低竟蛟龙窟。晴空展虹霓，海势现城阙。千里不可穷，随山远曲折。城头一抔土，黎庶九州血。作俑越与秦，流弊及明末。貂珰秉国成，书生总戎律。志拟封狼胥，兵不逾房闼。飒沓西风来，万骑射南月。腾凌在俄顷，若蹴蚍蜉堞。深源竟丧师，无忌空抱节。可怜边沙中，青磷照白骨。城同夏鼎倾，事与秋烟灭。龌龊何足论，阶厉病前哲。不见张韩公，筑城门不设。从来守边术，能战守可说。更有必胜方，千古同一辙。赤子付龚韩，白麻命萧葛。
同人元祐观看花小饮
作者：高其倬
朝代：清

一丝朝雨减轻尘，十里啼莺碧树新。骄马频嘶曾到处，疏松全似不羁人。百花影里瞢腾酒，三月中间烂漫春。谁道金门无剧事，年年风景趁间身。
和许子逊中秋风雨后看月原韵
作者：高其倬
朝代：清

风雨初更歇，凉蟾已在天。涔涔终不湿，炯炯只孤悬。发映千茎白，秋逢两度圆。三吴烽堠静，弦管自年年。
咏香与顾书宣陈南麓汪安公同赋
作者：高其倬
朝代：清

掩冉清芬散，絪缊薄雾微。未浓飘欲断，渐远拟仍飞。侵晓生芳径，因春上舞衣。轻呵妆后镜，寒下夜浑帏。汤殿融融水，兰釭夜夜辉。一星篝火灺，六曲绣屏围。月榭初经雨，邻花不掩扉。蝶回知有恨，风定若无依。锦荐余温在，罗巾旧事非。背人匀麝罢，临水握兰归。荡子同韩嫣，名娃胜鲍徽。辟邪须作佩，莫只重珠玑。
宿翠微寺
作者：高其倬
朝代：清

林樾互蔽亏，冈峦相枕带。径回云磴高，溪转石梁隘。迸泉溅人衣，冲风振松籁。烟生墟里间，日下牛羊外。步屐随昏鸦，闻钟宿香界。
寄内
作者：高其倬
朝代：清

湿云低似幕，永日坐如年。风雨方如此，归期愈渺然。深愁通日夕，远梦共山川。无计怜贫病，亲衰赖汝贤。
放鹰行
作者：高其倬
朝代：清

广原兀兀天四遮，树头月落吹早笳。将军锦袍金鞲靫，宝弓六石马五花。从者百骑寂不哗，班骓赤骠骊骝騧。骈头并驱如排衙，鞲上角鹰嘴爪佳。曾肉妖狐搏巨蛇，金铃掣臂风卷沙。马前一点掠地斜，飞走穷促喘且呀。裂眦溃脑困攫拿，举鞭数获载满车。雉大如鹅兔如豭，炙肝燔肉倾流霞。侍儿十五弹琵琶，归来犹作三日夸。相如竖儒井底蛙，如何上书谏大家。
晓仙谣效温飞卿体
作者：高其倬
朝代：清

明星出地月堕城，白河斜挂西南楹。丁冬细漏咽残响，兰釭短焰青荧荧。隆准翁孙赤龙子，夜看真图倦朝起。身轻梦入蓬莱宫，弱海三千一杯水。七曜回光照玉堂，倒持北斗倾天浆。绿华舞落玉条脱，醒闻坠地声锵锵。半尺琼签报天曙，宫女起收仙掌露。通侯更拜白茅人，岁星却入中郎署。
晓行
作者：高其倬
朝代：清

早行无定时，愁客苦夜永。出门望明河，月在西峰顶。木叶落衣上，马蹄踏人影。荒鸡树上啼，秋星露中冷。情惬耳目幽，身倦道途迥。荦确闻车声，更上东南岭。
晓行辞
作者：高其倬
朝代：清

村鸡喔喔月坠烟，众星尽没明星悬。行人相向寂无语，风吹黄叶堕我前。鸦集平沙乱无数，晓角一声飞上树。远绿茫茫烟草深，愁来重对前年路。
望雪山
作者：高其倬
朝代：清

蜀山峍屼皆参天，雪山高压群山巅。剑岭巫峡总培塿，青城峨岫差随肩。禹迹不到失搜纪，遂使岳镇居崇班。五丁有力不敢凿，胚浑元气无雕镌。到今尚存太始雪，盛夏早似初冬寒。我来成都苦卑湿，每遇高爽心安便。入秋十日九阴雨，侧身西望空长叹。忽然金风扫霾翳，半空横转兜罗绵。素云一段落天外，白头卓立罗烟鬟。天门玉龙露寒鬣，海风吹水排银澜。数百里外一举首，爽气已到须眉间。竖指数峰插霄汉，如坐井底窥星躔。压覆常忧坤轴折，回旋怕触曦车翻。高鸟之翔不敢度，往来或似飞空仙。此外茫茫复何有，蜂屯蚁聚丛生番。乃知造物有深意，区界夷夏分中边。刀州刺史真好事，欲通天险招呼韩。橐驼载布马载粟，罗致火罽收冰蚕。去年行台留陆贾，今年绝塞归张骞。似闻西方诸部落，稽首请事天可汗。蜀人弱脆蛮顽奸，畏之不啻雀见鹯。况复此曹不耕织，毳衣肉食劳县官。安得天生巨灵手，擘山为塞邛崃关。
梦觉偶成
作者：高其倬
朝代：清

织女斜河夜气清，残釭耿耿澹微明。天涯梦醒无人见，月照虚廊络纬鸣。
清桥驿晓发
作者：高其倬
朝代：清

高原钟后见晨曦，水外残鸡尚喔咿。槐影半村烟绽处，禾香一片露晞时。才穿云过扪衣润，欲觅诗行任马迟。入栈渐深山渐好，却忘踪迹在天涯。
渡绵江
作者：高其倬
朝代：清

江烟漠漠白鸥飞，倚棹中流看落晖。涪右水从中坝合，剑南山到左绵稀。孤松远岸如人立，游子他乡见燕归。又是一年秋欲半，荻花风起鲙鲈肥。
游万柳塘留赠天倪上人
作者：高其倬
朝代：清

佳境天教与老倪，无边光景到招提。白蘋风细鱼苗长，红杏花深燕子低。胜日正当春社后，好山都在曲兰西。他时讲席容听法，万柳塘南即虎溪。
独坐感怀
作者：高其倬
朝代：清

九十春光欲二旬，催花风起落镫辰。年华半向愁中尽，生事惟余懒处真。托意渐谙吟楚雨，闭门长似在漳滨。贾生未办千金赋，目断天涯辇路尘。
碧云寺
作者：高其倬
朝代：清

崔巍碧云寺，寿安山南陬。前貌众龙象，后植千松楸。于经首作俑，魏竖复效尤。规制骇心目，宏丽无匹俦。近屏罗翠嶂，远势交回洲。石室窈中空，缭垣屹外周。镂阶凤缡褷，琢壁龙蚴蟉。僣侈陋陵阙，岂止逾王侯。当其缮构际，乾坤困征搜。攻石千仞冈，挽材万里舟。苍生莽奔窜，四海输琛赇。卿相称义儿，秽名丰碑留。刑馀胡敢然，童昏寄垂旒。紾臂夺之柄，蛊腹心舌喉。钳锧杀乔固，轩墀延共兜。上擅天赏罚，下快私恩仇。敌张寇盗炽，木蠹禾生蟊。罪虽沦一族，祸乃延九州。高庙血祀斩，泗凤戕松楸。思陵葬无所，麦饭矧可求。昌平寒食日，春惨风飕飂。民家败纸钱，吹挂陵树头。穷奇旧衣冠，乃得归岩幽。百年有馀恨，烈士涕横流。伟哉张侍御，一洗异代羞！仆碑刬名字，伐冢为平畴。兹事良义举，我更借箸筹。圣贤律既往，褒罚语不浮。善固揭百世，恶亦昭千秋。诛奸赖直笔，不系冢去留。上世戮鲸鲵，封骨高崷崷。请肆彼遗骼，存此招魂丘。用之作京观，事异理亦侔。覆辙留眼前，后车庶回辀。殷墟歌《离黍》，鉴之者有周。作诗述胸臆，以俟采风輶。
秋宵
作者：高其倬
朝代：清

离抱何时释，秋宵特地长。梦回仍远塞，月好是殊方。蜡泪红垂地，蛩声寒近床。遥怜多病后，吟罢正回肠。
蓟州新城
作者：高其倬
朝代：清

于役季冬月，东入渔阳城。城圮五十载，奉诏新经营。墉堞一云具，筑作工遂停。胡不事宏丽，役物劳皇情。此州实险要，世界方升平。长驭控八极，内地固所轻。昔当明之季，置镇藩神京。高起两重郭，遍征九州丁。城中贮刍粟，城上罗旗旌。蓟门大帅任，郑重属老成。高议百僚会，推毂千人英。且复命丙魏，不啻求韩彭。陛辞涕汍澜，密诏言丁宁。志鸣伊吾剑，意洗鱼海兵。长计一蹉失，塞马仍纵横。连营一日溃，列嶂同时崩。尘来白日匿，烧猛苍天赪。九门戒楼橹，六府严关扃。平安一星火，重比千金琼。传呼达禁闼，夜寝始不惊。外召勤王师，内办迁都行。下诏责专阃，幕府空抢攘。拥兵不敢救，闭壁如聋盲。侦敌已出境，追骑甫及坰。杀人取其元，受赏都堂厅。累累鞍上极，一一田间氓。更奏塞外勋，肯耻城下盟。懦帅肆欺谩，勍敌生门庭。既以杀其躯，患亦贻朝廷。呜呼厉有阶，夫谁滋乱萌。或云右文士，误国由书生。或云吝边饷，饥卒难力争。南史与董狐，百喙同一声。敢独曰不然，奄寺实彗荧。监军专将柄，司礼为阿衡。众贿水输海，百度禾生螟。搒笞杀壮士，罗织戕名卿。刚鲠靡孑遗，媕婀忌忠诚。肯效鸷鸟击，转畏走狗烹。潢池弄兵者，竟射承天闳。缅维开创初，明祖垂家型。内官止四品，洒扫供使令。外事付卿贰，著戒在扆屏。孰畀铁牌毁，坐见九鼎倾。惜哉兴戎首，未正司寇刑。我皇法殷鉴，典制原《六经》。寺人无官阶，置员有定程。衣冠带履外，越者诛窜并。皇皇一王法，万世其勿更。愿献五百字，勒作城隅铭。
行役晓发
作者：高其倬
朝代：清

飞鸟翔遥林，衔哺恋故枝。人生重离别，况我亲衰时。升堂告行役，暗泪肠中垂。未言向何处，先说还家期。慈亲起送我，语好颜色凄。爱我不便哭，愿我平安归。家贫万事乏，供馈倚病妻。嫁衣典已尽，不复馀襜帏。男儿羞低颜，舍子将语谁。在家同一愁，出门成两悲。伤心最何物，双轮八马蹄。今日行门前，明日行天涯。塞水呜咽流，木叶高下飞。天晴尚愁人，风雨秋凄凄。
过长平驿感坑卒事有作
作者：高其倬
朝代：清

丹水桥边落日明，头颅山畔晚烟生。十年碧血无遗磷，几簇黄沙有废城。阴密复冤酬上党，亲安坑卒祖长平。纷纷竖子真儿戏，齿冷西来阮步兵。
送陈南麓同年之奉天府丞任
作者：高其倬
朝代：清

甲午夏月次鹑火，陈君东去丞陪京。月题之轮约青幰，翩翩白马悬朱缨。风吹苍髯拂肩领，长身突兀双颧赪。后车轮囷载坟卷，前驱合沓罗旗旌。路人如堵看祖帐，客前陈辞酒再行。山海之东富奇诡，水产陆孕纷千形。熊肪三寸削玉白，鲟鳇一丈如龙狞。活掎挺鹿掣生尾，痴掩雏雉披柔翎。巨蛤腴腹莹见子，芽蕨拳饱肥税萌。八梢偏口略粗俗，黄羊水獭犹膻腥。君到正遇八九月，应饕北食忘南烹。郭外日红看放猎，月轮压地排千兵。鹳弓可手称鸾箭，驯驹口熟知人情。马上射生下草檄，吏卒唶嚄官寮惊。书生如此良不恶，行矣最乐余何营。我时避坐亦为寿，敢有所献君吾听。蒲河铁岭我故土，身虽不到心能明。皇家大业首辽沈，有汉关陕唐汾并。膏原坱圠二千里，崇墉岌嶪一十城。薇局中开应箕尾，王气直上联魁衡。已闻方召降乔岳，宜有董贾钟菁英。后生无师孰埏铸，适喜硕彦司胶黉，愿稀射猎课文史，数亲短椠疏长荣。别裁讹体定涂轨，披汰瓦砾搜璜珩。中和乐职正宜作，子渊之后君再生。大海泱泱浸日出，长山矗矗撑天青。纵探极目厉其气，推排河岳鞭风霆。发为声诗被弦管，常武是弟绵是兄。便就童子觅何武，或有骨骼堪公卿。采风九牧贡轩陛，升歌一阕通神灵。咸池云门见光景，金泥玉简基云亭。君不见元和韩碑睨典诰，刘诗柳雅窥齐盟。生平羞与曹桧伍，归其视我当继声。
间行与文震青编修同赋
作者：高其倬
朝代：清

曲径缘溪曲，平沙似掌平。波心双鹜没，雨外一峰晴。官冷闲游数，时和夏气清。桥东村北路，留待月中行。
挽张之洞联
作者：高凌霨
朝代：清
体裁：联

十桂论政要，五福治文书，随侍八年，惟见公心血多人数斗；灵均忧时亡，武乡尽瘁死，远谋百世，知举国歌泣尚在他年。
大热中题宋人雪芦宿雁图
作者：高凤翰
朝代：清

客堂书掩红云骄，火龙衙衙排空烧。树头不动焦欲秃，暍禽坐树愁郁陶。忽然有客叩门至，手提数幅生鲛绡。飞烟散雾张四壁，指顾一一忘疲劳。就中一幅尤奇绝，荒汀野岸风萧骚。残芦半折溪色冻，霜花雪气横清宵。下有群雁宿沙嘴，三三两两纷为曹。江南江北梦寒雨，衔芦何处凌穹霄。人生寄迹亦如此，鸿泥转眼迷江潮。意外余闲妙点缀，更扫堕羽穷芒毫，委沙拂雪欲飞动，风来疑逐帘须飘。边鸾崔白不在眠，世间余子空自豪。摩挲瞪目噤不语，当头似有寒泉浇。寻常颇怪北风妄，此时真觉森颠毛。呼童扫地拂竹簟，支颐卧对霜天高。
太初古甓凿砚歌
作者：高凤翰
朝代：清

侏儒饱死臣饥死，老朔殿上呼天子。稽首顿首玉阶前，玉花一片随朔起。流传人代入吾曹，刮垢磨光见肌理。蟠云郁作葡萄团，簏簌累垂万颗紫。断角残印半未真，太初之字犹可指，双题并行纪宫名，宫字空存亡其尾。摩挲对客发长吁，此君阅人应多矣。坼痕啮土蚀古花，几入荒坟几战垒。我凿作砚伴书生，不雕不琢存其始。贮墨一石饱霜毫，斗酒犹堪注汉史。
村晚
作者：高凤翰
朝代：清

桐荫下芦帘，凉亭生清樾。徙倚傍前村，乱蝉鸣不歇。丛树低远天，山影青一发。原草醉夕阳，归鸟旋林没。行歌独去来，坐上东山月。
海上怀古
作者：高凤翰
朝代：清

极目寒烟接大荒，海山秋色共苍茫。风高响落钟儿石，潮怒声催鼓子洋。设险至今留楚塞，求仙何处问秦皇。马蹄踏处情何极，下尽千峰落日黄。
野泊
作者：高凤翰
朝代：清

石头城外放般行，野泊荒滩欲二更。露下平沙闻雁语，月明春水看潮生。上元节候余村鼓，薄宦心期付酒觥。满眼升沈直底事，海边鸥鹭久寒盟。
野鹭
作者：高凤翰
朝代：清

黄芦下夕阳，野塘秋水冷。隔岸鹭衔鱼，侧眼窥云影。荻花卷雪来，海风吹断梗。惊起破青天，残霞红在岭。
门前
作者：高凤翰
朝代：清

聊尔将扶去，衡门一暂临。雁声秋意迥，人语夕阳沈。变灭看云眼，苍茫袖手心。惟余双岭旧，迢递下暝阴。
青县舟中早发
作者：高凤翰
朝代：清

鼓舵凌清晓，推篷坐拥衾。波流双桨影，树落半塘阴。沙鸟云汀小，人烟水市深。几声欸乃曲，萧瑟送秋音。
四川关庙乐楼联
作者：高升之
朝代：清
体裁：联

击鼓听三挝，想老贼阿瞒，曾经夺魄；误弦邀一顾，怜小乔夫婿，未免痴情。
过永平府
作者：高启元
朝代：清

谁料卢龙塞，今番任意过。山城休市早，路柳阅人多。郭外残碑影，河干发棹歌。那堪怀古意，老去未消磨。
临江中秋同诸公慧力寺泛舟回遂集愚楼玩月分体各赋
作者：高咏
朝代：清

丁丁莲漏秋宵短，银屏华烛明高馆。瑶席清尊坐不迟，芳洲画楫归何缓。入窗花雾香蓊蒙，珠帘四角垂玲珑。桂花扶疏玉除冷，菡萏披折金塘空。千家罗幕兰灯淡，明月正过寒江东。群山寂寂锁苍翠，碧汉金波光泻地。挥杯夜醉使君楼，题诗晚出城南寺。美人接座气堂堂，骐驎騕袅争腾骧。雄剑刜钟烁紫电，北斗挂户森长芒。二十五声何太早，胡床坐啸重倾倒。朱栋华榱倚半空，凤丝雁柱愁清晓。霓裳仙子归海宫，沾衣凉露回天风。桃笙醉卧不知处，东方叠浪朝霞红。
宿青溪
作者：高咏
朝代：清

青溪独宿处，远火出江波。醒酒思残梦，归渔闻夜歌。月斜人语定，舟晓棹声多。九子烟霄外，劳生只暂过。
归舟作
作者：高咏
朝代：清

江上郡山拥髻螺，楚王台畔榜人歌。白蘋风里暮愁重，红藕香中秋梦多。渔火夜残收别浦，水禽月出叫寒莎。频年踯躅孤舟客，回首平生空浙波。
游青原山寺
作者：高咏
朝代：清

青原山半寺，积雨长苔痕。路转遥闻水，峰回青到门。云林清磬落，岩屋影堂存。欲问无生偈，孤云起石根。
谢愚山先生惠赠毡褥
作者：高咏
朝代：清
体裁：七言律诗

欹枕更残欲曙天，凄凉情事苦谁传。蠖行泥上身常屈，鹭立沙边足每拳。穿榻昔闻高士卧，割毡新得故人怜。奇温昨夜初生被，绝胜吴蚕几叶绵。
过谢皋羽墓
作者：高咏
朝代：清

许剑曾传此地游，丰碑遗墓尚荒丘。龙髯堕海三宫泪，马鬣封山万古愁。处士宅边寒雨夜，严陵滩下暮江流。当年恸哭声如在，听罢西台桧柏秋。
西山
作者：高国定
朝代：清

流风回雪掩晴沙，寒拥西山处士家。前路曦微消不尽，有人踏去问梅花。
曹仁宪谨荣寿
作者：高国泰
朝代：清

南极星辉酒一觥，华封进祝拜双旌。堂阴树荫春长茂，菊水觞飞味亦清。德邵自宜多福禄，品高原媲会耆英。他年丹诏闻风起，瓯卜还应属老成。
张铭斋孝廉以钞本杨园集及吴裒仲先生茧窝杂稿见示用昌黎醉赠张秘书韵
作者：高均儒
朝代：清

拙谋时时务，夙好咨多闻。知君名士稔，患难始见君。恤余意诚厚，况示先哲文。峨峨桐乡叟，篹述灿星云。锲辄烬复锲，琼英尚遗芬。卓尔吴公子，敬业昔乐群。寿命各修短，道术无区分。著论砺今古，严于律治军。受诵方一过，醇如饮已醺。文章由运会，天地共氤氲。言之必可行，讵饰礼乐云。此意炳千载，学者日纷纷。今觇君所嗜，知味别腥荤。下笔更严谨，哂书羊氏裙。慎占变虎豹，宏声驱蝇蚊。盛友广同志，相观德可薰。鲜民遭酷毒，乃来依先坟。病{逆辶换疒}孽莫逭，视草蔓难耘。感君示我意，则古为今勋。时务浮云耳，朝夕瞻曦曛。
张铭斋孝廉以钞本杨园集及吴裒仲先生茧窝杂稿见示用昌黎醉赠张秘书韵
作者：高均儒
朝代：清
体裁：古风

拙谋时时务，夙好咨多闻。知君名士稔，患难始见君。恤余意诚厚，况示先哲文。峨峨桐乡叟，篹述灿星云。锲辄烬复锲，琼英尚遗芬。卓尔吴公子，敬业昔乐群。寿命各修短，道术无区分。著论砺今古，严于律治军。受诵方一过，醇如饮已醺。文章由运会，天地共氤氲。言之必可行，讵饰礼乐云。此意炳千载，学者日纷纷。今觇君所嗜，知味别腥荤。下笔更严谨，哂书羊氏裙。慎占变虎豹，宏声驱蝇蚊。盛友广同志，相观德可薰。鲜民遭酷毒，乃来依先坟。病■孽莫逭，视草蔓难耘。感君示我意，则古为今勋。时务浮云耳，朝夕瞻曦曛。
题韩小米日华扬州画舫词图
作者：高垲
朝代：清

公子今词客，清才拟谪仙。歌成红豆曲，人对绿杨天。艳洗芙蓉水，香生芍药田。好留佳句在，莫让古人传。
丙午中秋
作者：高塞
朝代：清

碧天如水夜初凉，三五蟾光满帝乡。何处笙歌侵晓漏，几家砧杵急秋霜。仙台深闭金茎露，月殿高悬桂子香。独抱幽怀浑不寐，西风雁唳到虚堂。
大安寺
作者：高塞
朝代：清

万仞盘危磴，千峰此独尊。山光澄宿雾，海色上朝暾。野殿松杉古，残碑岁月存。悠然云外想，何必问花源。
宿向阳寺
作者：高塞
朝代：清

圣朝存象法，古寺复闻钟。花引山门路，云封野殿松。高斋谈静理，远屿淡秋容。日暮还携杖，月明林外峰。
宿香严寺绝顶
作者：高塞
朝代：清

雨霁空山夕，寻幽入杳冥。云封千涧白，露濯万峰青。飞鸟依檐宿，流泉伏枕听。朦胧空翠里，孤月自亭亭。
戊申春日行次蓟门登独乐寺阁
作者：高塞
朝代：清

春雨湿归鞅，行色藉以沐。落日投蓟门，遂寄禅宫宿。谁为初地功，高楼倚空筑。梯云历层楹，聊纵千里目。回飙递晓钟，薄雾笼寒竹。芳草丽郊原，新林变川陆。岂意路道人，复此慰幽独。临风思近睽，倚槛恣遥瞩。渤海杳漭沆，盘山互纡曲。安期驻秦銮，广成降帝屋。圣哲既已往，陈迹遗岩谷。空同与沧溟，烟波恒断续。
一丛花
作者：高士奇
朝代：清
体裁：词

浅匀檀色妒胭脂，绿刺也生姿。任他兰药红尖吐，闹秾华，谩数同时。蜂子衔来，莺儿觑过，一样影参差。更看稚蝶舞黄衣，浑道是花飞。淡鹅门柳吹绵后，剩团金香露霏微。日涉园荒，赋归人倦，多愧似陶篱。
三姝媚
作者：高士奇
朝代：清

嫣然看不了。伴一径苔蔬，数丛庭草。惯自朝来，倩绿茎扶起，露啼风笑。软刺勾连，把画摺、纤罗轻缭。细数花期，不似红蔷，但开春晓。雨过几番寒悄，便雪紧霜浓，冶容难老。凤子多情，问栖香粉翼，恁时重到。爱傍年年，十二度、蟾枝妖袅。写入圆毫拂取，鹅溪斜扫。
东风第一枝二首
作者：高士奇
朝代：清

水缕千条，寒光一片，周遮十二相倚。层层闪着红灯，叠成彩霞文绮。月廊转午，看不尽、由楼江寺。莫浪猜、云母湘缣，巧样近来兴起。直压倒、米家旧艺，又窃取、徐黄妙绘。思他经几安排，要妆早春天气。氍毹铺处，正可趁夜深歌吹。定明年灵佑宫西，添卖琉璃街市。堤柳风和，宫槐阴绿，篆烟吹满香雾。螭头才听胪声，雉尾扇开频顾。朱衣仗里，谁得似、凌云能赋。玉鞭梢、快拂花骢，嘶过曲江归路。争传道、五湖才薮。便占了、天街独步。催他罗袖珠钿，笑指红楼几度。云璈天乐，看缥缈笙歌迎舞。更纱笼引到瀛洲，遥睇烛莲花吐。
东风第一枝二首·其一
作者：高士奇
朝代：清

水缕千条，寒光一片，周遮十二相倚。层层闪着红灯，叠成彩霞文绮。月廊转午，看不尽、由楼江寺。莫浪猜、云母湘缣，巧样近来兴起。直压倒、米家旧艺，又窃取、徐黄妙绘。思他经几安排，要妆早春天气。氍毹铺处，正可趁夜深歌吹。定明年灵佑宫西，添卖琉璃街市。
东风第一枝二首·其二
作者：高士奇
朝代：清

堤柳风和，宫槐阴绿，篆烟吹满香雾。螭头才听胪声，雉尾扇开频顾。朱衣仗里，谁得似、凌云能赋。玉鞭梢、快拂花骢，嘶过曲江归路。争传道、五湖才薮。便占了、天街独步。催他罗袖珠钿，笑指红楼几度。云璈天乐，看缥缈笙歌迎舞。更纱笼引到瀛洲，遥睇烛莲花吐。
临江仙
作者：高士奇
朝代：清

谷雨才过春渐暖，建安新拆旗枪。银瓶细箬总香。清泉烹蟹眼，小盏翠涛凉。记得当年龙井路，摘来旋焙旋尝。轻衫窄袖采茶娘，只今乡土远。对此又思量。
传言玉女
作者：高士奇
朝代：清

黛染遥山，溪面鸭头波皱。春容淡冶，暖意微窥柳。岚气半吐，深浅萦冈笼阜。竹洲花坞，辋川依旧。别墅蓝田。问如今、可在否？但传图画，写茶铛酒日。横卷仿来，莫是右丞身后。又谁认识，牧童农叟。
倦寻芳
作者：高士奇
朝代：清
体裁：词

才晴便雨，试暖翻寒，禁烟时候。一抹泥金，烘染夕阳林岫。叹韶光，随逝水，莺花转眼成辜负。数邮签，恁茫茫过尽，羊肠人首。西湖曲、钓矶无恙，买片春帆，欲归难聚。何处封侯，几度陌头杨柳。忆得今宵灯烬暗，小窗曾梦辽西否。乍听残，五更风、乳鸦啼又。
八声甘州
作者：高士奇
朝代：清

看杨花、阵阵扑空阶，真个又春归。渐樱桃红熟，杏儿青小，树影添肥。向午蜂愁蝶怨，冉冉谢芳菲。惟有梁间燕，款语低飞。为甚留春不住，觉香轮玉勒，瞬息都稀。最牵情牵恨，天气困人时。想妆楼、帘垂日永，早轻摇、团扇换罗衣。料得我，故园花事，开到蔷薇。
冒巢民年八十寓书索诗兼以字卷及金少君画册见寄
作者：高士奇
朝代：清

甘陵南北昔纷纶，模楷争看垫角巾。周党三徵坚闭户，桓谭万卷镇随身。花间置驿金为簿，竹里闻歌玉照人。老去更谁论往事，一竿风月卧江春。
凤凰台上忆吹箫
作者：高士奇
朝代：清

翠馆停歌，红楼罢舞，一时灯火都收。又鹅黄著柳，鸭绿回洲。料峭晓寒初破，无限事、勾引心头。添憔瘦，半缘多病，半为多愁。悠悠。春光媚也，纵扑蝶探花，何地嬉游。念赤栏桥下，锦缆维舟。当日管弦觞咏，亲曾见、醉里温柔。系人处，浅嗔微笑，万种风流。
华胥引
作者：高士奇
朝代：清

双双飞蝶，灼灼秾花，写成矮卷。旧纸澄心，题名细字传画院。别有书格簪花，剩一行柔翰。梅雨惺松，踞床长日堪遣。闻说深闺。掩虾须、绮窗闲玩。粉痕脂印，依稀馀香可辨。叶子泥金消夜，凤衾慵展。留与人间，几回看罢增叹。
南乡子
作者：高士奇
朝代：清

倦鸟却飞还，曾自扶摇上九天。从此归栖林莽稳，安闲。饱食松花渴饮泉。风月浩无边，暗识江湖境界宽。不羡摩霄风翮健，翩翩。只在洲莎陇麦间。
南柯子
作者：高士奇
朝代：清

嫩碧丛新叶，嫣红缀小枝。笼烟浥露更多姿。闲倚疏栏偏称、晚凉时。冷艳妆初卸，微酡态故低。非关春睡也相宜。别有风情无地、著相思。
南楼令
作者：高士奇
朝代：清
体裁：词

浅草乱山稠。惊沙黑水流。好春光，只似穷秋。刚得一枝花到眼，经雨打，又还休。遥忆小红楼。玉人楼上头。月溶溶，催和香篝。肯信东风欺绝塞，都不许，把春留。
南浦
作者：高士奇
朝代：清
体裁：词

双燕又重来，认低梁，曲栋是伊曾住。剪剪掠花梢，春寒甚、恨颠风绵雨。穿檐绕窗，知他心事应无据。恐被湘帘朝隔断，难把向时巢补。怜余三径荒芜，刚湖乡卜筑，葭墙葵圃。多少隔年情，相留处，先禁草堂儿女。书囊画谱，莫教衔坠香泥污。待到纱窗蕉影绿，坐听嫩雏争乳。
台城路
作者：高士奇
朝代：清

雕栏几曲层台上，旧是广寒宫宇。绮缀迎风，珠钱漏月，想见玉虹金露。秾花无据。但锦石生苔，秋花点土。艳粉香脂，佩环声作疏疏雨。堆云桥外徒倚，尚澄湖一片，晚霞孤鹜。雁柱调弦，鸾笺写怨，无限当年情绪。长安砧杵。共蟋蟀悲吟，惹人词赋。系马垂杨，依稀听梵语。
台城路
作者：高士奇
朝代：清
体裁：词

雕阑几曲层台上，旧是广寒宫宇。绮缀迎风，珠钱漏月，想见玉虹金露。秾华无据。但锦石生苔，秋花点土。艳粉香脂，佩环声作疏疏雨。堆云桥外徒倚，尚澄湖一片，晚霞孤鹜。雁柱调弦，鸾笺写怨，无限当年情绪。长安砧杵。共蟋蟀悲吟，惹人词赋。系马垂杨，依稀听梵语。
和韵宋牧仲《高江村詹事以乍浦秋鸟见贻兼索题句赋此答之》
作者：高士奇
朝代：清
体裁：古风

海壖屏迹无束络，土俗乡风閒领略。马皋入夏压网多，秋鸟交冬因风落。温经近每绝羔烹，盘馔惟兹称大嚼。岁寒怀友思馈将，妄谓小物味珍错。盐炙酱臡置双瓶，不学邯郸五彩缚。尺素还述土人云，此鸟产处隔蓬弱。平时飞息在三山，饱食椒茴与芷若。泠泠戏作御风行，翮倦争栖望林壑。乍浦东南灌木深，胁翼群投欣有托。幸不化蛤入大海，何辞登俎供杯杓。饥丰骨嫩饶腴滋，色非丹翠羽成削。中曰花鸡小钻篱，山经埤雅堪恢廓。广平肝肠虽铁石，亦赋梅花粲齿腭。逼除却值公务閒，官斋翛洁止琴鹤。不缘粗野鄙牛唇，翻许吟诗美鹿藿。长篇伟句气奡兀，远走鲜卑慰寥寞。湖干年新人事断，书来展读快以乐。枉比山平玉糁羹，顿指筵前黄颔臛。病䲭双鸟本寻常，昌黎有诗高品格。老髯妙咏我更妒，好主嘉宾斗奇作。想见张灯甲煎时，席上挥毫精且博。草堂归后五逢春，自守柴桑同尺蠖。故人相信绝干请，往往邮诗叩铃阁。才尽江淹布絮无，勉强摛词究贫薄。
天仙子
作者：高士奇
朝代：清

昨夜梧桐飘玉井，碧天初洗银河净。轻衫纨扇看双星，愁难整，栏同凭，忽记十年湖上景。浴罢嫩凉生晚径，高楼细月悬清影。风吹裙褶藕花香，闲情性，休重省，落得双栖浑不定。
天马行
作者：高士奇
朝代：清

蒲梢天马本无种，渥洼小落神龙涌。旋风八尺雪花飞，玉削双蹄高耳竦。千里万里才须臾，津津细汗流红珠。天生此马岂无意，要与皇路供驰驱。瀚海遥遥难自致，绝域荒沙身暂寄。骄嘶圆月蹴层冰，阊阖门前思一试。我皇神武古绝伦，犁庭扫穴来西巡。旄头迸落狐鼠窜，阵前夺得生麒麟。太仆牵来当帐殿，将士尽惊光若练。宝鞍金勒绣障泥，猛气骁腾掣飞电。横行到处势莫当，塞门面缚看来王。功成偃武海宇泰，会须归放华山阳。
小栏干
作者：高士奇
朝代：清

桃花红近竹林边，往事说堪怜。几簇纤秾，几枝黛绿，几岁晚窗前。飘零素小今何处，传写少边鸾。多病休文，惹人愁绪，春雨腻红笺。
小重山
作者：高士奇
朝代：清

休为琵琶泪湿衣，横江秋月白，夜何其。一生难得是闲时。枫林外，应遣醉如泥。人误是蛾眉。回灯频细语，各依依。我如相遇在天涯，当狂笑，重与谱新词。
应天长
作者：高士奇
朝代：清

几番憔悴羞明镜，闲却玉梳鬟不整。纱窗静，秋宵迥，懊恼郎心无个定。悄过花外径，黄叶又堆金井。梦断鸳鸯枕冷，凄凉还益病。
徵招
作者：高士奇
朝代：清

语儿溪溯横塘畔，香塍几重青树。莫是李衡，奴问谁封千户。星丸攒万点，生不到邓家园宇。水市烟寒，越童传贩，载归柔橹。闲访旧踪迹，书斋静、三径蒋生曾住。移接小山丛，伴藤梢如许。宦游尝未得，怅少日、软尘羁旅。笑扬州、漫数金包，作九衢秋赋。
忆旧游
作者：高士奇
朝代：清

是何人剪取，几朵红云，濯锦江边。花信今年晚，看纤苞半拆，珠蕊初圆。烧烛镜奁芳夜，睡起鬓横烟。算玉胆装来，深枝未许，蝴蝶双眠。堪怜。艳阳日，惹满院春寒，雨咤风颠。争忍抛金盏，怅朱唇偏小，酒晕空妍。只有旧时吟管，和恨写蛮笺。怕捲起帘衣，漫山桃李情暗牵。
忆萝月
作者：高士奇
朝代：清

马头残月，暂别黄金阙。一路秋山枫落叶，到向菊花时节。江鲈二尺新烹，年来最系归情。桂棹棠舟渔浦，持螯持酒谁争。
怨王孙
作者：高士奇
朝代：清

北淀荷凋，西堤柳变。蓼汊芦汀，时闻断雁。万里捲尽寒烟，蔚蓝天。亭皋水叶萧萧下，萸堪把。又是重阳也。龙山会上人静，浊酒堪赊，对黄花。
惜红衣
作者：高士奇
朝代：清

户网添纱，帘栊换额，又逢长日。曲径西偏，梧桐引新碧。溪堂亭午，人自惬、罗衫轻窄。疏密。枝上小莺，尚声声啼涩。花南水北，吹紫漂红，残芳去难拾。槐风未暑，气候正清寂。历历雨晴林沼，一片绿阴如涤。想此时情景，应胜十分春色。
成窑鸡缸歌
作者：高士奇
朝代：清

世人耳目贵所少，龙勺鸡彝竞爱宾。抔樽本是太古风，近时谁信趋奇巧。赵宋花瓷价最高，玉腴珠润坚不佻。永乐以来制稍变，宣磁益复崇纤妖。血色朱盘日轮射，小盏青花细描画。后来埏埴日更精，五采纷纶数成化。红妆袅娜蜡泪垂，万花锦谷扬葳蕤。春阴隔院鞦韆动，浓香满架葡萄披。亦有婴儿与高士，须眉栩栩神相似。留与人间作秘珍，什袭真堪琬琰比。尤其著者推鸡缸，陆离宝色摇晴窗。鼠姑灼灼老难唤，将雏抱鷇三两双。梅村老翁称解事，错道宣宗制此器。此器繇来见者稀，更有何人讨源始。相公爱玩逾图球，长安好事勤徵搜。绨函封固献阁下，千缗一器争相酬。我从平津得暂见，两手摩挲眼光眩。归来倒尽老瓦盆，一醉那分贵与贱。
探芳信
作者：高士奇
朝代：清

楚天远。忆雪絮初消，芳州乍见。正移栽三径，冰根迸如箭。筠筒喷水朝霞后，小雨吹香遍。傍幽林、碧叶纷披，赤茎零乱。山园倩谁伴。有阿段携锄，瘦蔬沿岸。芗泽多情，吟怀最凄婉。江蓠沅芷蝇堪佩，不到闲庭院。护春泥、珍重韶光尚浅。
摊破浣溪沙
作者：高士奇
朝代：清

日落楼台夜气昏，纸窗渐见月来痕。正是支离人病后，倍伤神。曾照汉宫生碧树，苦经秦塞幂黄云。纵是一轮圆又缺，却长存。
摸鱼儿四首
作者：高士奇
朝代：清

怨东君掯晴勒暖，窗前梅信无耗。非关节气今年晚，正月匆匆过了。频问道，有几处，横梢低树经春好。蕊单萼小，纵翠羽难窥，黄蜂怎逞，林下冷烟悄。还立向，野岸溪桥懊恼，一枝临水空照。谁言惊蛰花期近，偏觉十分寒峭。倾宿䤖，又且自，殷勤相劝轻调笑。瓶倾斝倒，倘杏靥调匀，桃腮晕透，知尔恨多少。卖花声晓穿深巷，枝枝微带珠露。谁家买向妆台去，可伴玉人钗股。看楚楚，压鬓影，鬟丝倭堕增眉妩。秾芬暗度，爱艳紫斜红，轻苞密瓣，细蕊绽金缕。浑疑是，杨柳堤边殿女，绛仙独饶情绪。漫言秀色加餐饭，直得隔帘凝伫。还记取，把蜀锦，缝囊冰麝同他贮。裙腰系处，傍弱骨柔肤，魂消一盼，莫被那人妒。小栏干早梅初破，纸窗微逗香缕。冰轮似水霜天净，遥想玉门开路。凭记取，向雪后，冲寒一片玲珑树。归来岁暮，把衣卸盘雕，帘垂银蒜，款款夜深语。年光近，又被春禽唤曙，匆匆冻腊将去。牙香绣袋浑闲事，那比蛮笺钿柱。惊节序，恰十九，东坡十二君初度。酣馀起舞，拟谱鹤南飞，樽前狂叫，侧帽睨今古。记丹霄亲闻天语，长聊词赋能擅。右银台路承恩最，切名重槐应观。瑶水宴，早应制，诗成禁里争传遍。红墙隔断，奈旧日神交，几年联籍，相见恨遍晚。莼鲈兴，要趁秋帆稳便，碧空万里云敛。洞庭香橘千头熟，到及新霜红染。南去雁，恰一路，随君影落吴洲远。江城岁晏，恣小榼轻舟，落梅残雪，寄我醉吟卷。
摸鱼儿四首·其一
作者：高士奇
朝代：清

怨东君掯晴勒暖，窗前梅信无耗。非关节气今年晚，正月匆匆过了。频问道，有几处，横梢低树经春好。蕊单萼小，纵翠羽难窥，黄蜂怎逞，林下冷烟悄。还立向，野岸溪桥懊恼，一枝临水空照。谁言惊蛰花期近，偏觉十分寒峭。倾宿䤖，又且自，殷勤相劝轻调笑。瓶倾斝倒，倘杏靥调匀，桃腮晕透，知尔恨多少。
摸鱼儿四首·其三
作者：高士奇
朝代：清

小栏干早梅初破，纸窗微逗香缕。冰轮似水霜天净，遥想玉门开路。凭记取，向雪后，冲寒一片玲珑树。归来岁暮，把衣卸盘雕，帘垂银蒜，款款夜深语。年光近，又被春禽唤曙，匆匆冻腊将去。牙香绣袋浑闲事，那比蛮笺钿柱。惊节序，恰十九，东坡十二君初度。酣馀起舞，拟谱鹤南飞，樽前狂叫，侧帽睨今古。
摸鱼儿四首·其二
作者：高士奇
朝代：清

卖花声晓穿深巷，枝枝微带珠露。谁家买向妆台去，可伴玉人钗股。看楚楚，压鬓影，鬟丝倭堕增眉妩。秾芬暗度，爱艳紫斜红，轻苞密瓣，细蕊绽金缕。浑疑是，杨柳堤边殿女，绛仙独饶情绪。漫言秀色加餐饭，直得隔帘凝伫。还记取，把蜀锦，缝囊冰麝同他贮。裙腰系处，傍弱骨柔肤，魂消一盼，莫被那人妒。
摸鱼儿四首·其四
作者：高士奇
朝代：清

记丹霄亲闻天语，长聊词赋能擅。右银台路承恩最，切名重槐应观。瑶水宴，早应制，诗成禁里争传遍。红墙隔断，奈旧日神交，几年联籍，相见恨遍晚。莼鲈兴，要趁秋帆稳便，碧空万里云敛。洞庭香橘千头熟，到及新霜红染。南去雁，恰一路，随君影落吴洲远。江城岁晏，恣小榼轻舟，落梅残雪，寄我醉吟卷。
斗百花
作者：高士奇
朝代：清

雨过园林晴书，又早晚春前后。名花婀娜芳丛，露湿胭脂初透。折取归来，丰韵更觉撩人，正是欲开时候。翠靥垂红豆。低亚帘栊，密护殷勤相守。妖娆无力，梨花半同消瘦。怪煞东风，惯能皱染韶华，故把轻寒拖逗。
望江南五首
作者：高士奇
朝代：清

归去好，竹暗小堂东。积润乍过梅子寸，醒松又起稻苗风。花放晚林红。尘梦断，心与海鸥同。短袂竹冠乔木下，窄衫草屦秘流中。人事不相通。堪忆处，墙绕院西楼。红树窗前花斗锦，碧天帘外月如钩。时序总悠悠。销减了，少小旧风流。午摘珠兰才被浴，晚开茉莉更梳头。同坐看牵牛。多病后，翻会记当年。锦荐壸觞芳草地，画船箫鼓杏花天。旋煮虎跑泉。回首望，云水路三千。纵使客帆归渚上，问谁沽酒候江千。烟柳正飞绵。初睡起，晴日一竿多。嫩笋青茭才出土，红菱碧藕半浮波。柳外有鸣梭。风色好，弱体恰轻罗。团扇围棋闲永书，竹床湘簟卧清和。不问世如何。茆舍畔，森木暗明湖。雨足东畴牧晚稻，霜沾别圃刈香蔬。举网得江鲈。落照后，？菜集盘盂。少妇金环能约酒，幼儿玉盌解呼蒲。还羡早朝无。
望江南五首·其一
作者：高士奇
朝代：清

归去好，竹暗小堂东。积润乍过梅子寸，醒松又起稻苗风。花放晚林红。尘梦断，心与海鸥同。短袂竹冠乔木下，窄衫草屦秘流中。人事不相通。
望江南五首·其三
作者：高士奇
朝代：清

多病后，翻会记当年。锦荐壸觞芳草地，画船箫鼓杏花天。旋煮虎跑泉。回首望，云水路三千。纵使客帆归渚上，问谁沽酒候江千。烟柳正飞绵。
望江南五首·其二
作者：高士奇
朝代：清

堪忆处，墙绕院西楼。红树窗前花斗锦，碧天帘外月如钩。时序总悠悠。销减了，少小旧风流。午摘珠兰才被浴，晚开茉莉更梳头。同坐看牵牛。
望江南五首·其五
作者：高士奇
朝代：清

茆舍畔，森木暗明湖。雨足东畴牧晚稻，霜沾别圃刈香蔬。举网得江鲈。落照后，？菜集盘盂。少妇金环能约酒，幼儿玉盌解呼蒲。还羡早朝无。
望江南五首·其五
作者：高士奇
朝代：清
体裁：词

茆舍畔，森木暗明湖。雨足东畴牧晚稻，霜沾别圃刈香蔬。举网得江鲈。落照后，𫚥菜集盘盂。少妇金环能约酒，幼儿玉碗解呼蒲。还羡早朝无。
望江南五首·其四
作者：高士奇
朝代：清

初睡起，晴日一竿多。嫩笋青茭才出土，红菱碧藕半浮波。柳外有鸣梭。风色好，弱体恰轻罗。团扇围棋闲永书，竹床湘簟卧清和。不问世如何。
步蟾宫
作者：高士奇
朝代：清

何须蝉雀金泥染，比似月、齐纨未满。夕薰睡鸭袅沉烟，应输与、邀凉水殿。纤筠通体迎风软，谁更较、承恩深浅。井梧飘叶到如今，数不尽、年年秋怨。
步韵宋牧仲《高江村詹事以龙井茶见饷赋此答谢》
作者：高士奇
朝代：清
体裁：古风

雨中石花长云窦，春半明月生松岩。浮氲不入将军腹，洁色长得诗人忺。吴中开府季卿匹，清事每许常陆兼。义兴秋片六安蕊，开笼老翠浮晴檐。西湖佳种数龙井，火前鸦觜如排签。野夫摘香手自焙，剪绢穿篾亲包缄。青猿急遣致铃阁，花阴昼静虾须帘。石铫火活汤鼓浪，竹廊风定烟凝岚。非独雪烦且破睡，呕酸滞冷何劳砭。座閒嘉客我未与，案头险韵公先探。解人自谓独知味，君子由来不信谗。品题堪破毁茶论，音节如歌疏勒盐。何时紫瓯得共坐，红莲幕下携苍髯。各搜文字五千卷，沧浪亭际资清谈。
水龙吟二首
作者：高士奇
朝代：清

六街灯火初收，匆匆又过元宵后。宫梅半吐，池冰未泮，暖内微逗。料峭馀寒，迷离轻霭，着花催柳。看韶华点染，春光岁岁。争谱出，江山绣。紫禁承恩非偶。御炉香，时携满袖。茅檐下士，荷衣贱子，只宜？亩。白玉重阶，黄金高殿，此身奇构。喜尧天舜日，熙熙皞皞，四方安阜。晓峰新翠飞来，锦帆半波春江楫。恰才回首，碧罗天净，弱云微抹。咫尺苍茫，狂飙聚捲，怒涛喷雪。讶盆翻白雨，松林转黑。红一线，雷车制。如此风波怎去。急回船，渡头刚歇。野炉争拥，征衫未燎，薄寒犹怯。辽日遗墟，金源旧事，断垣残堞。有当年遗瓮，土花蚀绣，听渔人说。
水龙吟二首·其一
作者：高士奇
朝代：清

六街灯火初收，匆匆又过元宵后。宫梅半吐，池冰未泮，暖内微逗。料峭馀寒，迷离轻霭，着花催柳。看韶华点染，春光岁岁。争谱出，江山绣。紫禁承恩非偶。御炉香，时携满袖。茅檐下士，荷衣贱子，只宜？亩。白玉重阶，黄金高殿，此身奇构。喜尧天舜日，熙熙皞皞，四方安阜。
水龙吟二首·其一
作者：高士奇
朝代：清
体裁：词

六街灯火初收，匆匆又过元宵后。宫梅半吐，池冰未泮，暖内微逗。料峭馀寒，迷离轻霭，着花催柳。看韶华点染，春光岁岁。争谱出，江山绣。紫禁承恩非偶。御炉香，时携满袖。茅檐下士，荷衣贱子，只宜𤱶亩。白玉重阶，黄金高殿，此身奇构。喜尧天舜日，熙熙皞皞，四方安阜。
水龙吟二首·其二
作者：高士奇
朝代：清

晓峰新翠飞来，锦帆半波春江楫。恰才回首，碧罗天净，弱云微抹。咫尺苍茫，狂飙聚捲，怒涛喷雪。讶盆翻白雨，松林转黑。红一线，雷车制。如此风波怎去。急回船，渡头刚歇。野炉争拥，征衫未燎，薄寒犹怯。辽日遗墟，金源旧事，断垣残堞。有当年遗瓮，土花蚀绣，听渔人说。
永遇乐
作者：高士奇
朝代：清

藻思云飞，词源湍涌，风流都美。吊古文成，无题诗就，顿贵长安纸。才逢倾盖，旋惊折柳，荏苒流光如驶。快重来、金门待诏，饮遍旗亭酒肆。灌园谁许，莫谩勾牵，锦树秋花心事。男子生身，名闻霄汉，不愧文章矣。疏慵似我，滥窃君恩，真玷紫微仙吏。频相望、故人骥足，早驰千里。
汉宫春
作者：高士奇
朝代：清

一夜东风，把残年饯尽，景物宜春。椒酒频频传坐，玉勒雕轮。五陵豪贵，竞银盘、细菜堆新。还堪羡，钗头蜡凤，迎风微亸轻云。都下连朝骤暖，看柳丝梅萼，弄色三分。无心追欢行乐，静掩衡门。履穿东郭，尚羁栖，未得承恩。只自喜，年华方壮，功名岂妒他人。
河传
作者：高士奇
朝代：清

草色，深碧，似眉峰，花落添些碎红。踏青时节和雨浓，茸茸，裙腰一抹风。敛翅春寒怜褪粉，栖未稳，飞去撩丛鬓。蹴芳尘，待香轮，如茵，赚他扑蝶人。
法曲献仙音
作者：高士奇
朝代：清

冻结林闾，寒凝屋觜，掩映纸窗棂白。乍得微融，旋看更洒，莎阶扫来三尺。埋断了银塘路，丛丛草芽碧。怪绵密，夜还朝、就高沿下，尽点染、湖乡垞南村北。陌上踏灯人，尚昨夜、粘鞋拖屐。柳眼梅心，叹年光、未露标的。且香添篝火，待暖风消释。
洛阳春
作者：高士奇
朝代：清

拗花不到花开处。怕沾衣香露。摩挲棐几看鞓红，慵谱髯翁句。药栏料得开无数。倩园丁分取。黄蜂粘翅蝶粘须，肯蓦入、重帘否。
洞仙歌
作者：高士奇
朝代：清

岩柯嫩蕊，过惊雷先坼，野客山僧惯能摘。筠炉浅、焙缶器重封，初开处，无限早春香色。年时西苑往，赐出头纲，小院宵凉共煎吃。退隐傍江村，药臼茶铛，人事屏、石泉频汲。叹荏苒、年光又尝新，渐蝶粉、穿篱燕泥黏席。
浣溪沙
作者：高士奇
朝代：清

一片蓝田种不成，浅沙点点密于星。就中最爱小螺青。摩诘细皴添画法，坡翁长供寄吟情。煮泉曾否入茶经。
游西山
作者：高士奇
朝代：清

马首迎朝爽，春风缓辔过。古田行荦确，老木卧盘陀。涧落雪千尺，僧归云一窝。烟霞吾有癖，吟望意如何。
湖南别业
作者：高士奇
朝代：清

去城不数里，境地却翛然。树密遮游骑，荷香出画船。山光摇碧沼，桥影倒晴川。时有高僧到，松镫夜叩禅。
湘月
作者：高士奇
朝代：清

浓？杂雾，向郊原泛雪，闲操孤艇。银海模糊渐不辨，南北东西村径。翠竹低笼，寒鸦惊绕，风猎汀芦冷。亭台虚敝，更添几许幽胜。蓦地仿佛山阴，层岩小屿，有疏松盘磴。眺远升高凭极目，池沼林恋妍净。冻压梅梢，沈埋草甲，一段深冬景。沿流归去，粉丛又见烟暝。
湘月
作者：高士奇
朝代：清
体裁：词

浓𩁻杂雾，向郊原泛雪，闲操孤艇。银海模糊渐不辨，南北东西村径。翠竹低笼，寒鸦惊绕，风猎汀芦冷。亭台虚敝，更添几许幽胜。蓦地仿佛山阴，层岩小屿，有疏松盘磴。眺远升高凭极目，池沼林恋妍净。冻压梅梢，沈埋草甲，一段深冬景。沿流归去，粉丛又见烟暝。
满庭芳
作者：高士奇
朝代：清

汀冷眠鸥，天空过雁，农家喜得秋晴。闲寻佛舍，篱落吐金英。杮叶槐梢乱堕，凭楼望林樾疏清。郊原里，畦蔬香翠，几处辘轳鸣。含情。重九近，双螯斗酒，鲈鲙莼羹。忆假桥呼渡，画舫银筝。少日乘风旧愿，十馀年、屈指堪惊。低徊久、寒烟斜照，归骑向层城。
烛影摇红
作者：高士奇
朝代：清

石缺墙东，那家游女闲窥宋。联牵红袖倚春丛，妖态其谁共。爱此冶颜纤种，笑针娘、玉葱难动。倘逢天宝，腻粉酣红，定嫌肥重。
玉梅令
作者：高士奇
朝代：清

轻纨薄练，人力难裁剪。流传自、五羊僧院。尚嫩黄浅绿，隐约树头情，清阴细亸，海风乍扇。擎来几叶，相随吟卷，胧胧月、一痕隔断。总蛛丝蝉翅，怎得比纤匀，还记取、露凉秋晚。
玉莲花
作者：高士奇
朝代：清

茜蕊秾香，小坐紫薇庭院。倚双鬟、清歌宛转。移商换羽，惹周郎微盼。是林梢嫩莺初啭。脉脉兰情，故把玉箫声断。笑琵琶、当年诉怨。江州司马，枉自青衫涴。那省识画图人面。
玉蝴蝶
作者：高士奇
朝代：清

十载江南蓟北，萍踪不定，虚送韶光。相对春灯，夜话往事难忘。柳丝摇、风翻翠袖，花影乱、日晃明珰。总堪伤，吴宫宋苑，燕垒空梁。痴狂，若耶溪畔，几番密意，都付荒唐。书剑飘零，敝裘寥落少年场。拟重寻、梦中蛱蝶，休追忆、湖上鸳鸯。向闲堂，深松残雪，钟漏微茫。
琐窗寒
作者：高士奇
朝代：清
体裁：词

翠笼轻驼，红绵密裹，水山千叠。封题乍解，却称江村蛮榼。堪爱是、清芬熨齿，赪腮素体圆仍洁。想西山野寺，树头垂颗，嫩凉初结。吴越，灯宵节。也探钓传斝，夜阑歌阕。争夸远道，未忍浅尝深啮。叹多年、流浪春华，因他感触浮生辙。忆从前、酒市旗亭，买来闲醉月。
疏帘淡月
作者：高士奇
朝代：清

雍容都雅。是旧日东阳，休文声价。年少名高八咏，楼头潇洒。挥毫对策彤庭里，羡才华、百间广厦。棣萼翩翩，珠辉玉映，瀛洲佳话。爱薰风、入夏窗启。林香酒倾挏马，应制昆明。正是垂旒，闲暇御杯已续。榴花句更天河月，露交泻、何时相对。晚凉残暑，凤凰楼下。
疏影
作者：高士奇
朝代：清

瀛山老屋，有古柯繁蕊，当夏芬郁。懊恼花开，虚度今年，春华不驻轮辐。闲身得遂园林愿，又苦被、沈痾拘束。想插天、几树垂垂，点缀小山岩谷。隔水问行望远，俄惊半壁里，堆紫攒绿。晓散馀霞，气候清和，步障如张西蜀。恐他片片随流去，早画出、生绡横幅。倘有人、问迹探奇，不用更拖筇竹。
眉妩
作者：高士奇
朝代：清

渐杨花如絮，杏叶成阴，春去倩谁羁。绾病里愁春，去伤心，问今朝天气凉暖。小楼曲院，听晓莺、墙外低啭。更闻道，百草千花尽，幸红药开晚。空忆南汀北堰。奈病魔无赖，朝朝增叹。难忘烟霞兴，湖山上、风月须我批判。画裙团扇，记断魂、旧游陈案。又愁似悠悠，江水绿境频换。
真珠帘
作者：高士奇
朝代：清

曲栏小苑薰风至。苔痕净、雨色朝来初霁。远树织重，阴满莎阶生翠。莫道佳辰时暗逼，又早说、江潭旧事。须记。把昌歜浮杯，彩丝缠臂。消受。午簟清凉。爱湘帘、深隔竹床髹几。银叶贮秦篝，且分香微醉。不羡歌纨垂舞袖，羡采艾、烹葵情味。独自。忆往日牵衣，今同流水。
移家城北
作者：高士奇
朝代：清

江村无恙白云庐，何事长安强曳裾。招隐未能归鹿砦，谋身堪笑似鸠居。床头新酿无多瓮，架上残编剩几车。更载清风与明月，夜深依旧伴翻书。两版柴扉积藓斑，莳花编竹恣疏顽。坐夸潘岳城三面，谁笑卢仝屋数间。虚牖北开堪避暑，矮墙西向不遮山。多情紫燕偏寻主，常傍湘帘挟子还。
移家城北·其一
作者：高士奇
朝代：清

江村无恙白云庐，何事长安强曳裾。招隐未能归鹿砦，谋身堪笑似鸠居。床头新酿无多瓮，架上残编剩几车。更载清风与明月，夜深依旧伴翻书。
移家城北·其二
作者：高士奇
朝代：清

两版柴扉积藓斑，莳花编竹恣疏顽。坐夸潘岳城三面，谁笑卢仝屋数间。虚牖北开堪避暑，矮墙西向不遮山。多情紫燕偏寻主，常傍湘帘挟子还。
笛家
作者：高士奇
朝代：清

鱼尾梢残，兔华舒满，遥天淡泞，薄云忽送疏疏雨。黑山不断，银砾无边，柳梢谁插，青青如许。碎叶当城，倡条踠地，宛似笆篱护。计征途，几千里，此夜偶随落絮。最苦。沙场当日，玉龙按曲，万叠关山，白雁题诗，一绳乡路。冷落、着尽铁衣人老，若个刀环归去。我今何愁，毡车茸帽，静把更筹数。烧炭兽，灸黄羊，况有泻壸湩乳。
红桥篇
作者：高士奇
朝代：清

红桥女儿颜如玉，雾鬓云鬟好妆束。十五盈盈竟体兰，双蛾浅画宫螺绿。初学秦筝谱凤皇，乍拈斑管写鸳鸯。矫痴不解相思字，妩弱偏过姊妹行。绮窗绣户春风里，时人休比常桃李。未肯轻随柳絮飞，等闲不逐游丝起。三月三日天气和，相邀女伴蹋青歌。归来瞥被王孙见，住幰停鞭情较多。王孙结客崇意气，殷勤不惜千金质。凤尾文绫剪作裳，鹄头火锦裁成被。油碧迎来夹道看，罽轮十队送长安。香含豆蔻春犹浅，露浥芙蓉晓正漙。交龙小袖轻衫窄，昨夜蜂黄新退额。斗帐流苏百宝装，云屏珊枕熊须席。绿幕红镫宴正频，当关客不报平津。蜂尝野蜜花房暖，莺啄含桃露颗匀。江头绣翼欣初比，谁道恩情判沟水。可怜园茧但成丝，岂有安榴能结子。长眉拂拭镜鸾羞，白露无情团扇秋。惟余玉箸千行泪，日向红桥桥下流。
绛都春
作者：高士奇
朝代：清

声声如织。听风片雨丝，捲回帘额。欹枕不眠，辜负花期为花惜。山亭细蕊浑无赖。那更耐、今番寒剧。添香重坐，何时始露，杏梢晴色。脉脉。回廊小院，却邻寺晚钟，敲断簪滴。坐到晓鸡，还自浓云覆窗黑。髫春嫩节都虚过。尚不见、莎青苔碧。待他暄暖溪头，杖藜累日。
绮罗香
作者：高士奇
朝代：清

圆颊涂脂，赪毬绉縠，碧叶亸枝深缀。一树霜红，频颤露床凉吹。擘素指、不数橙黄，对珍盘、未输萸紫。爱携来、书几安排，越穸夺得晚峰翠。垂虹桥外古水，占取山芡苔径，白花香细。风冷江天，独自冶容沈醉。谁压倒、长庆诗人，漫留说、好秋吟纸。待年年、满摘筠篮，片帆湖上舣。
绮罗香
作者：高士奇
朝代：清
体裁：词

圆颊涂脂，赪毬绉縠，碧叶亸枝深缀。一树霜红，频颤露床凉吹。
擘素指、不数橙黄，对珍盘、未输萸紫。爱携来、书几安排，越穸夺得晚峰翠。
垂虹桥外古水，占取山芡苔径，白花香细。风冷江天，独自冶容沉醉。
谁压倒、长庆诗人，漫留说、好秋吟纸。待年年、满摘筠篮，片帆湖上舣。
翻香令
作者：高士奇
朝代：清

碧房不喜斗秾华，别将浅黛点生纱。鸭头水，染来嫩，倩崔徐、描叶也如花。春明外石径天涯，露梢何处蘸青霞。从今识，画图面，问洛阳、红紫在谁家。
聒龙谣
作者：高士奇
朝代：清

色夺柴磁，形摹腰鼓，惯贮狸奴鱼饭。官样分明，溯靖康年远。恁时伴、小石戎葵，对捕雀，画图悽惋。倩勾留、傍舍乌圆，几度暗偷眼。宫娃弄，尽消闲，想敲取钗凤，绛唇低唤。飘流江左，甚千缗难换。笑吴侬、聘得吴监，空费尽、吟窗笺管。莫谩夸、汉苑秦台，玉环金盌。
聒龙谣
作者：高士奇
朝代：清
体裁：词

色夺柴磁，形摹腰鼓，惯贮狸奴鱼饭。官样分明，溯靖康年远。恁时伴、小石戎葵，对捕雀，画图悽惋。倩勾留、傍舍乌圆，几度暗偷眼。宫娃弄，尽消闲，想敲取钗凤，绛唇低唤。飘流江左，甚千缗难换。笑吴侬、聘得吴监，空费尽、吟窗笺管。莫谩夸、汉苑秦台，玉环金碗。
花发沁园春
作者：高士奇
朝代：清

冷露凝香，暖烟拖艳，秾华一簇谁主。倩榆妆靥，映柳颦眉，做出几多妖妩。移根绣户。却不是、武陵溪渡。浅白乍染柔风，嫣红更透酥雨。还向栏干深处。惯倚轻盈弄色，把人偷觑。粉腮半醉，玉面微酡，脉脉芳情谁语。蜂窥蝶靓，生怕落英满路。记当日、天宝宫中，曾有助娇新语。
苏幕遮
作者：高士奇
朝代：清

陌柳黄，池波皱，年去年来，只有春依旧。不减罗衫寒尚透，雨雨风风，做出清明候。长蘼芜，开豆蒄，一掬闲情，暗惹人消瘦。忽忆花阴初见后，半晌无言，错把鸳鸯绣。
蝶恋花
作者：高士奇
朝代：清

落尽杨花飘尽絮，报道春归，不见春归路。欲问春归何处去，数声窗外流莺语。残梦惊回天未曙，暗惜韶华，半是风尘误。怨绿啼红谁可诉，柔肠一寸愁千缕。
贺新郎五首
作者：高士奇
朝代：清

水泊无亭堠，趁潮生、健帆贩取，岛乡风聚。早上江城鱼鲛市，压担申前寅后，羡来自、离支名薮。黄独霜深苗未长，饷蹲鸱也负当垆酒。玉延似，比还瘦。薹心菜中花如绣。看家家、护水防渠。结篱遮牖。方罫湖田青泥浅，移插藤根宜否。且收拾，秋菘春韭。鸦嘴金锄拚荷了，有鹿柴、小筑消清书。加餐好，问蔬叟。仆本狂生耳，叹孤踪、东南西北，形骸憔悴。自笑胸中何所慕，鹿鹿马蹄车轨，空送尽、年华似水。三十无成身渐老，岂吾生潦倒真如此。磨灭却，五陵气。夜来细数从前事。记当时、兰舟画楫。山川清美。谁遣匆匆轻作别，到底而今翻悔。只落得，悲歌燕市。破浪乘风终有愿，且鹴裘、贯酒私相慰。白日落，朔风起。风雅谁堪比，羡元龙、襟期磊落，词华工丽。江左纷纷诸俊彦，端让难兄难弟，早已著、惊人姓字。几载倾心思会面，恰相逢又隔新丰市。黄叶落，暮秋矣。九重近日频留意。正一时、班扬董贾。齐登启事。壁上偶题红杏句，佳话由来称旨。好打叠，金銮应制。漫拟甘泉工献赋，更挥毫、草檄龙颜喜。沽浊酒，共君醉。凤吹临晴野，看旌旄、葳蕤百里，仙郎扈驾。一簇红云班队里，个个轻装都冶，应只有、长聊闲雅。谁识胸中才八斗，任浮沉执戟鸾旌下。白玉勒，五花马。天高风紧斜阳也。听传宣、雕弓新上。锦鹰初架。霜落草枯平坂阔，好骋穿杨骑射。频拜赐，官庖法灸。不信能文兼会武，向周庐、读史消寒夜。羽猎赋，更须写。绝塞山无数，动羁愁、马头雁底，黑云黄雾。拚得今年春草草，落尽垂杨轻絮，知道是、东君留否。蓦地花开横小阜，据吟鞍错认江村路。洒几点，洗红雨。夭斜似解怜人语。问春风、玉门关外。缘何也度。嫩蕊秾香粉艳冶，不见蝶围蜂舞。只惹却，晴丝牵住。已断青旗沽酒店，待踟蹰、画角频催去。摇鞭影，日亭午。
贺新郎五首·其一
作者：高士奇
朝代：清

水泊无亭堠，趁潮生、健帆贩取，岛乡风聚。早上江城鱼鲛市，压担申前寅后，羡来自、离支名薮。黄独霜深苗未长，饷蹲鸱也负当垆酒。玉延似，比还瘦。薹心菜中花如绣。看家家、护水防渠。结篱遮牖。方罫湖田青泥浅，移插藤根宜否。且收拾，秋菘春韭。鸦嘴金锄拚荷了，有鹿柴、小筑消清书。加餐好，问蔬叟。
贺新郎五首·其三
作者：高士奇
朝代：清

风雅谁堪比，羡元龙、襟期磊落，词华工丽。江左纷纷诸俊彦，端让难兄难弟，早已著、惊人姓字。几载倾心思会面，恰相逢又隔新丰市。黄叶落，暮秋矣。九重近日频留意。正一时、班扬董贾。齐登启事。壁上偶题红杏句，佳话由来称旨。好打叠，金銮应制。漫拟甘泉工献赋，更挥毫、草檄龙颜喜。沽浊酒，共君醉。
贺新郎五首·其二
作者：高士奇
朝代：清

仆本狂生耳，叹孤踪、东南西北，形骸憔悴。自笑胸中何所慕，鹿鹿马蹄车轨，空送尽、年华似水。三十无成身渐老，岂吾生潦倒真如此。磨灭却，五陵气。夜来细数从前事。记当时、兰舟画楫。山川清美。谁遣匆匆轻作别，到底而今翻悔。只落得，悲歌燕市。破浪乘风终有愿，且鹴裘、贯酒私相慰。白日落，朔风起。
贺新郎五首·其五
作者：高士奇
朝代：清

绝塞山无数，动羁愁、马头雁底，黑云黄雾。拚得今年春草草，落尽垂杨轻絮，知道是、东君留否。蓦地花开横小阜，据吟鞍错认江村路。洒几点，洗红雨。夭斜似解怜人语。问春风、玉门关外。缘何也度。嫩蕊秾香粉艳冶，不见蝶围蜂舞。只惹却，晴丝牵住。已断青旗沽酒店，待踟蹰、画角频催去。摇鞭影，日亭午。
贺新郎五首·其四
作者：高士奇
朝代：清

凤吹临晴野，看旌旄、葳蕤百里，仙郎扈驾。一簇红云班队里，个个轻装都冶，应只有、长聊闲雅。谁识胸中才八斗，任浮沉执戟鸾旌下。白玉勒，五花马。天高风紧斜阳也。听传宣、雕弓新上。锦鹰初架。霜落草枯平坂阔，好骋穿杨骑射。频拜赐，官庖法灸。不信能文兼会武，向周庐、读史消寒夜。羽猎赋，更须写。
踏莎行
作者：高士奇
朝代：清

腊雪才融，东风乍转，梅梢历乱春还浅。无端旧恨接新愁，新愁更逐关山远。竹几闲凭，湘帘不卷，半床抛散残书卷。雕梁燕子未归来，幽窗寂寞黄昏晚。
送孙恺似孝廉
作者：高士奇
朝代：清

沁园词客旧知名，曾在杨花渡口行。佳句已传箕子国，归心又向阖阊城。白蘋风细扁舟稳，青桂香浓小苑清。吾亦有庐江上好，秋来鲈鲙不胜情。
青玉案三首
作者：高士奇
朝代：清

长天一幅拖蓝纸，见几阵、鸿成队。乱墨斜行低映水。菰芦滩上，蓼花洲里，影出飞腾势。年年霜信来千里，碧海空濛何处寄。写尽朝红兼暮翠。浔阳商妇，新丰荡子，那识相思字。晴阳媚月春花粲，差堪比、君词翰。第二泉边三径远。青丝络马，紫烟笼袖，肯为蓬蒿恋。子虚定有同时羡，笔露文澜惊扑面。十二碧栏游已遍。红亭词句，翠鬟歌曲，且把清樽劝。暝烟轻染横塘树，微写出、江南路。断岸危桥疑可度。桃花溪涧，葭芦浦溆，总隔濛濛雾。剡藤半幅无多处，意外山川深几许。乡思年年朝复暮。青帘沽酒，画船听雨，何日成归去。
青玉案三首·其一
作者：高士奇
朝代：清

长天一幅拖蓝纸，见几阵、鸿成队。乱墨斜行低映水。菰芦滩上，蓼花洲里，影出飞腾势。年年霜信来千里，碧海空濛何处寄。写尽朝红兼暮翠。浔阳商妇，新丰荡子，那识相思字。
青玉案三首·其三
作者：高士奇
朝代：清

暝烟轻染横塘树，微写出、江南路。断岸危桥疑可度。桃花溪涧，葭芦浦溆，总隔濛濛雾。剡藤半幅无多处，意外山川深几许。乡思年年朝复暮。青帘沽酒，画船听雨，何日成归去。
青玉案三首·其二
作者：高士奇
朝代：清

晴阳媚月春花粲，差堪比、君词翰。第二泉边三径远。青丝络马，紫烟笼袖，肯为蓬蒿恋。子虚定有同时羡，笔露文澜惊扑面。十二碧栏游已遍。红亭词句，翠鬟歌曲，且把清樽劝。
题卢征君嵩山草堂图
作者：高士奇
朝代：清

神鬐在水不入篊，仙禽在野不受笼。达人泥土视轩冕，林峦刬迹偕洪蒙。嵩山征君巢许踪，高柯百尺龙门桐。召拜谏官卧不起，草堂僻径临巃嵷。岩姿壑籁有神会，自写不假丹青工。墨痕迥出浓淡外，绝境直与虚无通。手书十志字健劲，藤枝薤叶纷相蒙。在昔右丞妙诗画，辋川旧本留清风。征君绝艺亦兼擅，蓝田少室将无同。弘农好古惬真赏，跋尾小印蟠丝红。笔法独启元祐派，胚浑坡老兼涪翁。开运下迄淳熙代，五阅丁未云流空。神物不随陵谷变，浩叹者谁周益公。庆元到今夏几世，暗中呵护烦苍穹。黯然之光久愈发，何啻宝玉摇晴虹。我在修门昔曾见，爱此叠巘藏玲珑。归田五载亲抱瓮，柘湖拓地芟嵩蓬。石廊洞户颇幽雅，十指愧未娴皴烘。重来那免猿鹤怨，故园青碧孤芳丛。云烟一卷快入手，槐根欹枕游高嵩。
风入松
作者：高士奇
朝代：清

轻纨几摺洒金泥，一握翠云齐。沉沉书静蓬莱殿，君恩重，赐出彤墀。飞白争翔龙凤，五明巧画鸬鹚。碧栏转午赤轮低，洒洒动凉飔。恍疑身在方壸里，宫香细惹袖沾衣。漫说新秋到也，年年晕车清晖。
鹊桥仙
作者：高士奇
朝代：清

古寺良宵，轻寒浥露，开户月明如素。中庭竹柏影交加，疑藻荇清流横布。羌笛谁家，啼乌币树，更向空台散步。此时光景忍高眠，我与君闲人有数。
黄鹤洞仙
作者：高士奇
朝代：清

一角雨馀山，隔断天边树。只写蘼芜满地生，溪尽处。定有人家住。闲兴尽从容，小憩何无侣。若爱村西野菜花，沙嘴路。须把柴篱补。
齐天乐
作者：高士奇
朝代：清

汝哥官定闲题品，寻思慨然今古。二百年来，搏泥雅玩，也逐清风黄土。当时秘府。问几度花晨，几番月午。巧样光莹，为谁妆镜伴眉妩。鸡缸尽堪俦伍，爱鲜花点染，酒徒摩抚。输与深宫，涂脂搓粉，小匣封纨藏贮。人间买取。须姹女金钱，泥他频数。携并香奁，绮窗吟丽句。
中宿峡
作者：高士钊
朝代：清

我行近十日，已至峡山麓。双崖豁翠屏，林峦迭起伏。奔湍泻清驶，盘涡此一蓄。遥传古帝子，脱屣来空谷。至今清月夜，笙箫出深竹。吾本澹宕人，遐想结薖轴。投身入尘寰，浮名苦徵逐。峡中数往来，半生愧碌碌。赋诗谢山灵，苦语聊自勖。
澄怀园筼坡先生直庐即目
作者：高士钊
朝代：清

山青水碧绕朱檐，绮槛花欹砌草纤。傍午轻阴移小树，新秋凉思入疏帘。地饶泉石心偏远，人到蓬壶梦亦恬。十载却怜江海客，天香衣上一痕添。
文昌庙联
作者：高士钥
朝代：清
体裁：联

积忠孝以成神，典桂籍科名，予夺后先，十五国文章司命；举阴骘而垂训，鉴槐区德行，权衡富贵，亿万年造化枢机。
没字碑
作者：高孝本
朝代：清

山巅树石表，雷雨终不欹。扪读了无字，传是秦皇碑。东封铭功伐，曷诏丞相斯。或云藏金策，石函外覆之。亭亭霄汉间，观者徒然疑。祖龙昔多诈，兹意谅可知。六籍既已燔，焉用文辞为？将以愚黔首，徒令万古嗤。
登华山三首
作者：高孝本
朝代：清

万古神灵岳，三峰镇雍州。首阳曾北裂，星宿此东流。台驻轩皇跸，天垂白帝旒。行携九节杖，长啸访丹丘。谁开千尺峡，断处若相连。岂有丹梯接，惟凭铁绠悬。猿攀岩倒上，鼠伏穴傍穿。自度车箱谷，飞升傲列仙。直到神仙窟，阴阴紫翠浓。希夷云际卧，毛女树边逢。二十八潭水，五千馀仞峰。烟霞都踏遍，欲跨两茅龙。
登华山三首·其一
作者：高孝本
朝代：清

万古神灵岳，三峰镇雍州。首阳曾北裂，星宿此东流。台驻轩皇跸，天垂白帝旒。行携九节杖，长啸访丹丘。
登华山三首·其三
作者：高孝本
朝代：清

直到神仙窟，阴阴紫翠浓。希夷云际卧，毛女树边逢。二十八潭水，五千馀仞峰。烟霞都踏遍，欲跨两茅龙。
登华山三首·其二
作者：高孝本
朝代：清

谁开千尺峡，断处若相连。岂有丹梯接，惟凭铁绠悬。猿攀岩倒上，鼠伏穴傍穿。自度车箱谷，飞升傲列仙。
赠王山史先生
作者：高孝本
朝代：清

紫气行看近，重重岭上云。山尊秦二华，名重汉三君。独鹤亭初到，如鸾啸乍闻。欲依张楷市，可许一廛分？
鹿忠节公祠
作者：高孝本
朝代：清

自是胸藏十万兵，提戈出塞事无成。庙堂不惜封疆坏，门户惟知水火争。辛苦四年随相国，仓皇一死殉危城。白扬风急祠前树，犹作金戈铁马声。
挽胡敬联
作者：高学沅
朝代：清
体裁：联

京兆衡才，由豫而皖而乡邦，济济擢英贤，门下迭为多士冠；承明珥笔，有史与文与典册，莪莪掩群雅，浙中欲得替人难。
滕王阁
作者：高学濂
朝代：清

佩玉鸣銮渺列仙，空留高阁敞江天。地当水驿千樯集，名借词人一序传。宾主逢迎真盛事，风云作合亦前缘。我来不尽登临兴，依旧湖山起暮烟。
芜湖来佛亭访任松生即赠
作者：高学濂
朝代：清

冒雨来湖上，寻君此一过。水声当枕起，山色到门多。旅食近无恙，飘萍终奈何？有家归未得，空叹鬓毛皤。
金缕曲·用陈同甫韵志感
作者：高宇泰
朝代：清
体裁：词

世事何堪说。叹而今、龙蛇浩劫，粘胶缠葛。试问百年能有几，渐看满头堆雪。早销尽、冲冠旧发。撒手急归茅屋底，且商量、好度闲风月。吾与也，点之瑟。从兹显晦行藏别。问余生、山樵野牧，尚堪作合。卖卜补锅无不可，剩有凌兢瘦骨。望前路、危冈高绝。一片雄心谁识取，倩笛声、吹彻仙家铁。应不免，石为裂。
送倪相如先生之任营丘
作者：高尔俨
朝代：清
体裁：七言律诗

难将好雨挽干旌，一片浓云似别情。叆叇几层遮望眼，廉纤祇自送春声。渊明禄薄原如寄，司马才优岂市名。百里可能烦卧治，琅琊从此播余清。
故园
作者：高层云
朝代：清

故园渺何处？延眺独伤神。亲老久为客，囊空长傍人。泪兼花作雨，愁似草逢春。何日还桑梓，商歌原宪贫。
瞿唐
作者：高层云
朝代：清

连山接巴东，地险势复壮。谁辟鸿濛开，插天列青嶂。滟滪立江门，突兀献奇状。摩挲两铁柱，越历几兴丧。惊涛奔紫崖，鱼龙不敢傍。众山自回合，前行欲何向？初疑水际穷，忽转天心旷。恍如出甑底，沸釜掀层浪。赤甲与白盐，开阖似屏障。丹黄苍翠间，日色相摩荡。割据慨当年，雄长不相让。流览卧龙图，英姿迥堪尚。探奇自兹始，弥觉心神王。
送周紫海游华岳
作者：高层云
朝代：清

巨灵擘连山，洪河乃东落。崚嶒豁双华，高天擢莲萼。千峰列儿孙，拱伏类卑弱。少昊扬金精，元气郁磅礴。古来避世士，长啸此岩壑。济时心孔殷，神化特假托。我观陈图南，壮志小寥廓。苍生本无与，何为堕驴噱？龙蜕邈千祀，继者仍寂寞。青齐得周子，有道耽藜藿。不谓犹龙姿，养晦同屈蠖。长风吹孤云，飘然向京洛。揽秋啸俦侣，携手城南郭。言将寻玉井，侧帽裹芒屩。到日想跻攀，翠栈飞猱玃。箭括通一门，烟霞任挥霍。仰首问寥天，愿偕玉女博。凌空笑退之，尔何有馀愕？
韶阳道中
作者：高层云
朝代：清

浈源出大庾，厥势颇奔放。况遭峡石束，郁怒不可状。南流汇武水，有助气益壮。上疑建瓴泻，下乏砥柱障。崖石蹙巑岏，滩陇斗涛浪。既叹嗍流险，复经暑雨涨。湍急工倍劳，风弱帆空扬。更当岩峦削，却苦牵挽妨。翠壁千篙攒，岁久石受创。前林日欲颓，暮色欻凄怆。坼堠倚荒茅，孤槎庶可傍。
甲子1744奉命赴台清查官庄即事成咏
作者：高山
朝代：清

海峤长悬圣主心，沟涂经画戒相侵。含哺民近无怀氏，敷泽仁同解愠琴。履亩新塍勤劝相，支机旧石费追寻。重来不为开邛笮，要使飞鸮集好音。
暮春送别
作者：高岑
朝代：清

飞花万点扑征衣，南浦依依怨落晖。肠断离亭烟柳色，留君不住共春归。
秋日书怀
作者：高岑
朝代：清

江城木叶已翻飞，深巷萧萧独掩扉。北雁应知书有泪，西风不管客无衣。他乡岁月秋难遣，故国亲朋日渐稀。坐尽残阳灯火上，满天云影望依依。
即事感怀
作者：高希贤
朝代：清

西望仍烽火，还山苦未能。贫驱儿学吏，病鍊我成僧。风月清双袖，须眉白一镫。吟秋诗草拙，翻累故人誊。
露筋祠二首·其一
作者：高应飞
朝代：清
体裁：七言律诗

烟雾荒凉草泽中，记曾于此泣图穷。玉珰碎处光逾洁，香到消时气更融。五夜浮云谁掩月，千秋行露独维风。征人下马频回首，遥见笄山倚碧空。
露筋祠二首·其二
作者：高应飞
朝代：清
体裁：七言律诗

衍出黄河万古清，祠前流过倍含情。夕阳古渡莲花发，春雨灵阶蕙草生。穷有别途终抱憾，惨无完体独成名。荒村投宿人何往，未必当年果失贞。
住马道闻雁
作者：高延第
朝代：清

萧条旅舍欲三更，残月初开屋角明。一夕霜砧催客梦，千山风树动秋声。飞腾宝气看长剑，枨触吟怀对短檠。关塞迢遥惊岁晚，南来群雁正纵横。
唐韦南康郡王纪功碑
作者：高延第
朝代：清

天宝失御隳乾纲，四海摇荡无完疆。西南门户恃巴蜀，吐蕃些蛮长称强。绳桥西山几挞伐，泸戎邛笮烦边防。南康秉钺布威信，臣服南诏降西羌。官军深入维保路，婴笼执缚同驱羊。烽火衰息振彫敝，置渠修堰勤耕桑。当时功名推第一，赐以异数称勋王。至尊亲为染宸翰，纪功勒石词辉煌。此邦自昔号难治，错杂夷夏参伧荒。年来盗贼起闾里，跳刀走戟纷螟蝗。贯穿城郭谒长吏，牙纛避道人走藏。幺䯢鼠子已如此，洪流忽溃焉能当。摩挲此碑重叹息，救时之才亦难得。豺狼塞道狐夜嗥，未暇作诗歌乐职。
蕲州晓起书所见
作者：高延第
朝代：清

扁舟西来傍山宿，山云横江压船腹。晓来忽失江上山，浮空一握青孱颜。云移波动山失据，白云载山欲俱去。山云变灭岂有常，白羽片片随风扬。推篷回望忽无迹，青峰飞堕船之旁。我叹山色佳，还为山作计。峰蹲岳峙好自立，无为出云以自蔽。
观嘉陵江涨
作者：高延第
朝代：清

幽居长闭门，苦被城郭束。朅为郊外游，聊寓川上目。时值秋水涨，势若海波蹴。混混万象涵，悠悠千古速。遥观失崖涘，俯挹荡尘俗。轻烟沙际起，归鸟时相逐。何当拿扁舟，长伴鸥鹭宿。
郭外春游
作者：高延第
朝代：清

清风引游骑，出没翠崖间。老树欹仍直，幽禽语自閒。寻溪初得路，停策再看山。却背斜阳去，严城欲上关。
挽张之洞联
作者：高德光
朝代：清
体裁：联

继曾胡左李而还，翊赞熙朝，允推贤相；研新旧中西之学，宣扬德教，普育英才。
东湖月伤亡友范七
作者：高心夔
朝代：清

曲埼萦渌波，荇丝缀云素。娟娟云际月，浅映湖上树。城西戍火微，面水一萤度。峭风吹萝带，飞翻桂华露。香定四无声，碧影溃烟去。欲寻徐孺亭，凄断回桡处。
中兴篇
作者：高心夔
朝代：清

冲皇受贺朝明堂，国有元老平南疆。钟山九隧迅雷捷，扫穴万马真龙骧。五年荆襄画地势，一旦扬越通天光。遂连长围举京观，转策飞将穷飘飏。假息周星不更贷，长鲸短狐从灭亡。景风协律开庆典，亚相金印题紫囊。介弟虬服最辉映，次列圭璧铭钟㡛。采薇采薇咏未已，汰遣部曲耕资湘。别留艨艟置十镇，率然首尾江防峻。侍郎威略湖海知，霆军转战兵无顿。七闽督师匡复才，西征夙将宏农俊。寻常蹑履牙帐閒，开府连圻对昌运。肥淮壮士起中原，一旅平吴竹当刃。文致太平武定乱，王民执虏同虎奋。北塘要盟我所衔，八城白帽犹犯顺。？阢应归黄发翁，艰难念自先朝进。文宗诒谋深且奇，默祷申甫当倾危。翰林潘卿谏台赵，荐疏但入皆颔颐。侍臣故有造膝请，首赞大计承畴咨。口衔两江授楚帅，所为社稷他何知。呜呼受遗左军杰，倏忽谋逆丞相斯。君亲无将与众弃，不济则死忠成欺。国家队恶方务尽，功轻罪重谁敢疑？谬哉区区掷腰领，不睹告庙分封时。况论成败虽人力，亦喜神明扶正直。当时曲突岂与宾，此日登坛动高职。垂疡将士勋业雄，尝胆君臣忧辱极。范燮陈诫戎马前，葛亮抗表禽蛮役。吾皇治统茂康宣，紫光剑佩新颜色。台辅宜宏退让风，法官日养恭俭德。凤鸣河清莫虚致，普天率土还耕强。人生有命佐中兴，明哲兼垂后贤则。
中兴篇
作者：高心夔
朝代：清
体裁：古风

冲皇受贺朝明堂，国有元老平南疆。钟山九隧迅雷捷，扫穴万马真龙骧。五年荆襄画地势，一旦扬越通天光。遂连长围举京观，转策飞将穷飘飏。假息周星不更贷，长鲸短狐从灭亡。景风协律开庆典，亚相金印题紫囊。介弟虬服最辉映，次列圭璧铭钟㡛。采薇采薇咏未已，汰遣部曲耕资湘。别留艨艟置十镇，率然首尾江防峻。侍郎威略湖海知，霆军转战兵无顿。七闽督师匡复才，西征夙将宏农俊。寻常蹑履牙帐閒，开府连圻对昌运。肥淮壮士起中原，一旅平吴竹当刃。文致太平武定乱，王民执虏同虎奋。北塘要盟我所衔，八城白帽犹犯顺。𣕕阢应归黄发翁，艰难念自先朝进。文宗诒谋深且奇，默祷申甫当倾危。翰林潘卿谏台赵，荐疏但入皆颔颐。侍臣故有造膝请，首赞大计承畴咨。口衔两江授楚帅，所为社稷他何知。呜呼受遗左军杰，倏忽谋逆丞相斯。君亲无将与众弃，不济则死忠成欺。国家队恶方务尽，功轻罪重谁敢疑？谬哉区区掷腰领，不睹告庙分封时。况论成败虽人力，亦喜神明扶正直。当时曲突岂与宾，此日登坛动高职。垂疡将士勋业雄，尝胆君臣忧辱极。范燮陈诫戎马前，葛亮抗表禽蛮役。吾皇治统茂康宣，紫光剑佩新颜色。台辅宜宏退让风，法官日养恭俭德。凤鸣河清莫虚致，普天率土还耕强。人生有命佐中兴，明哲兼垂后贤则。
哭刘泖生
作者：高心夔
朝代：清

滞调闲官称墨狂，衰年一命走循墙。忽增逐臭喧濒海，何待焚香诉上苍。疑狱廉囚凭急救，免官徒跣得徐商。曾无戕贼为仁义，竟尔屠身厌不祥。江淮转疾名奇虐，厄我良朋涕泗淫。齿剑不回司马节，靡笄虽烈女郎心。之推抱树疑谁怼，正则怀沙遽自沈。欲起冤魂从辨难，那堪啼血属鹃音。
哭刘泖生·其一
作者：高心夔
朝代：清

滞调闲官称墨狂，衰年一命走循墙。忽增逐臭喧濒海，何待焚香诉上苍。疑狱廉囚凭急救，免官徒跣得徐商。曾无戕贼为仁义，竟尔屠身厌不祥。
哭刘泖生·其二
作者：高心夔
朝代：清

江淮转疾名奇虐，厄我良朋涕泗淫。齿剑不回司马节，靡笄虽烈女郎心。之推抱树疑谁怼，正则怀沙遽自沈。欲起冤魂从辨难，那堪啼血属鹃音。
城西
作者：高心夔
朝代：清

连云列戟羽林郎，苑树依然夕照苍。一狩北园盛车马，再寻东阁杳冠裳。滫兰苦污生前佩，炷麝能升死后香。赫赫爰书铸惇史，天门折翼梦荒唐。宠冠亲贤料遽衰，致身胡取亟登危。将军清静归醇酒，公子声华误绣丝。坊乐入筵天庆节，殿材营第水衡司。十年风谊亏忠告，江海堙流此泪垂。
城西·其一
作者：高心夔
朝代：清

连云列戟羽林郎，苑树依然夕照苍。一狩北园盛车马，再寻东阁杳冠裳。滫兰苦污生前佩，炷麝能升死后香。赫赫爰书铸惇史，天门折翼梦荒唐。
城西·其二
作者：高心夔
朝代：清

宠冠亲贤料遽衰，致身胡取亟登危。将军清静归醇酒，公子声华误绣丝。坊乐入筵天庆节，殿材营第水衡司。十年风谊亏忠告，江海堙流此泪垂。
客子吟
作者：高心夔
朝代：清

客子对客凄无语，有身还乡状羁旅。颇供赋役颂泰平，却退消摇避宫府。县门填填伐大鼓，扬旗市卒号似怒。不能菁茅荫寒谷，夜常佳眠书拒户，飘飒枯桑湿风雨。古人弃我如坠叶，摇荡秋光不相接。石堂藟木浏青烟，短锉疏檠映开箧。反复千行愁尤叠，西笑欲观辕邱猎。羽林子侯车府儿，宏罗顿掩翚鸟慑，矜色嫣红潋双颊。射蛟浦前天暮云，元封采仗过纷纷。轮台一诏侈心死，与今高揖英雄君。运殊事极江蒲新，决河不塞海拥尘。前朝涕唾未沾处，此日戈戟生秋榛，却令蝼蚁东南人。火轮何来骇我目，翻倒龙堂歙原陆。宛马徘徊天堑东，秦人只备榆关北。铜斗无声浪潮浊，霜月芦笳咽相续。咸池老乌宿何处，鬼车旋户狸登屋，独抱空弧仰树哭。长星出地光丈余，睒睒似值三垣居。宫中尧舜方宵衣，袄象何意干衡枢。百年不修王会图，大秦空产径寸珠。原祝治如康熙时，卷环之君来拂庐，稽首承御臣前驱。湘衡猛士何桓桓，将有江罗军如山。吴头楚尾陈云黑，远见群真朝帝冠。皖公青青青复殷，轰沙爆石奔虫猿。但闻虎伥啸天柱，李侯昨出今不远，泪溢灊水何能乾。奋飞不到华盖傍，解渴亟思琼蕊浆。喁喁赤子尽菜色，司命觏此应烦伤。青蛉引骖龙上骧，径欲因之叫紫皇。小臣劳瘁无所求，甘澍一尺生春阳，安得发声为汝长。山中亲情未宜薄，斗酒掎裳劝斟酌。焉知被褐天地间，忽漫英风起岩壑。瑶圃玉多徒抵鹊，仙居苦閒戏六博。吾人瓠落理则同，不尔贩缯走京索，不尔三山自行乐。羲轩岂爱悲歌士，百倒雷尊醉欲死。韶箾御化武总干，绵蕝朝仪鲁儒耻。搜贤令下沛流水，嗟君心惮悬金市。苎萝有薪渭有璜，匡床无梦态不喜，佻佻谁家报恩子。
客子吟·其一
作者：高心夔
朝代：清

客子对客凄无语，有身还乡状羁旅。颇供赋役颂泰平，却退消摇避宫府。县门填填伐大鼓，扬旗市卒号似怒。不能菁茅荫寒谷，夜常佳眠书拒户，飘飒枯桑湿风雨。
客子吟·其七
作者：高心夔
朝代：清

奋飞不到华盖傍，解渴亟思琼蕊浆。喁喁赤子尽菜色，司命觏此应烦伤。青蛉引骖龙上骧，径欲因之叫紫皇。小臣劳瘁无所求，甘澍一尺生春阳，安得发声为汝长。
客子吟·其三
作者：高心夔
朝代：清

射蛟浦前天暮云，元封采仗过纷纷。轮台一诏侈心死，与今高揖英雄君。运殊事极江蒲新，决河不塞海拥尘。前朝涕唾未沾处，此日戈戟生秋榛，却令蝼蚁东南人。
客子吟·其九
作者：高心夔
朝代：清

羲轩岂爱悲歌士，百倒雷尊醉欲死。韶箾御化武总干，绵蕝朝仪鲁儒耻。搜贤令下沛流水，嗟君心惮悬金市。苎萝有薪渭有璜，匡床无梦态不喜，佻佻谁家报恩子。
客子吟·其二
作者：高心夔
朝代：清

古人弃我如坠叶，摇荡秋光不相接。石堂藟木浏青烟，短锉疏檠映开箧。反复千行愁尤叠，西笑欲观辕邱猎。羽林子侯车府儿，宏罗顿掩翚鸟慑，矜色嫣红潋双颊。
客子吟·其五
作者：高心夔
朝代：清

长星出地光丈余，睒睒似值三垣居。宫中尧舜方宵衣，袄象何意干衡枢。百年不修王会图，大秦空产径寸珠。原祝治如康熙时，卷环之君来拂庐，稽首承御臣前驱。
客子吟·其八
作者：高心夔
朝代：清

山中亲情未宜薄，斗酒掎裳劝斟酌。焉知被褐天地间，忽漫英风起岩壑。瑶圃玉多徒抵鹊，仙居苦閒戏六博。吾人瓠落理则同，不尔贩缯走京索，不尔三山自行乐。
客子吟·其六
作者：高心夔
朝代：清

湘衡猛士何桓桓，将有江罗军如山。吴头楚尾陈云黑，远见群真朝帝冠。皖公青青青复殷，轰沙爆石奔虫猿。但闻虎伥啸天柱，李侯昨出今不远，泪溢灊水何能乾。
客子吟·其四
作者：高心夔
朝代：清

火轮何来骇我目，翻倒龙堂歙原陆。宛马徘徊天堑东，秦人只备榆关北。铜斗无声浪潮浊，霜月芦笳咽相续。咸池老乌宿何处，鬼车旋户狸登屋，独抱空弧仰树哭。
将之建昌县
作者：高心夔
朝代：清

养疴白云下，安卧足几时。谷口青扈语，蹶予赴佳期。农父惜春半，晨出耧东菑。荡子步广陌，居人掩空闺。冥心学流水，屈折沟与溪。郑缓有墨弟，于陵有织妻。饥寒不相守，黾勉意何为。中岁颇依人，园居昧真趣。及兹谙畏涂，咨且不忍去。众情恶寡谐，相适宁非遇。犊车知我门，凿坏亦何遽。王生云居下，一榻新成故。梧棘各有栖，鸾枭岂争鹜。流亡布近郊，眼暗惊尘暮。群木郁苍苍，烟光卷归路。
将之建昌县·其一
作者：高心夔
朝代：清

养疴白云下，安卧足几时。谷口青扈语，蹶予赴佳期。农父惜春半，晨出耧东菑。荡子步广陌，居人掩空闺。冥心学流水，屈折沟与溪。郑缓有墨弟，于陵有织妻。饥寒不相守，黾勉意何为。
将之建昌县·其二
作者：高心夔
朝代：清

中岁颇依人，园居昧真趣。及兹谙畏涂，咨且不忍去。众情恶寡谐，相适宁非遇。犊车知我门，凿坏亦何遽。王生云居下，一榻新成故。梧棘各有栖，鸾枭岂争鹜。流亡布近郊，眼暗惊尘暮。群木郁苍苍，烟光卷归路。
望鹅湖山
作者：高心夔
朝代：清

弭节信阳渚，回望鹅湖岑。连延暮霭色，合沓重岩阴。藐生缀贤绪，孤策憬幽寻。静悦数峰秀，窈与环溪深。古鳞聚寒藻，新簜引幺禽。坐久啸而作，石泉铿壁琴。忧气暂我平，情高绵道心。履綦付藓氎，危标间天浔。翘圣无仿佛，驶见流光沈。匡山杳白鹿，贲兹空谷音。
汉家
作者：高心夔
朝代：清

汉家新乐舞云翘，酒醒丁沽万里潮。尺二嫚书鸣狗彘，五千栖甲卷蝉貂。当关已哭归元将，抗疏犹争辨色朝。几宿贤良门下直，落槐如雨送吟飙。水断卢龙八月冰，寒沈毳帐夜生棱。郊人聚柝田无烛，候吏迎銮马不腾。璧月琼枝空邸第，铜牙弩矢在园陵。六宫休惜蒙霜露，羁旅乾坤数中兴。何处郎官碧血封，金犀池上火云彤。遥闻斩使非军志，岂忆修防有国容。北鄙秦师骄郑贾，南征申伯痛周宗。怀柔事事千宽政，恩泽千秋溢赐钟。跸路芜深四十年，翠华光动旧山川。铸成精铁笼车毂，割与流苏饰马鞯。迅鼓犪皮驱涿野，还罗豹尾侍甘泉。馆豳营雒非常计，七誓雄规日丽天。
汉家·其一
作者：高心夔
朝代：清

汉家新乐舞云翘，酒醒丁沽万里潮。尺二嫚书鸣狗彘，五千栖甲卷蝉貂。当关已哭归元将，抗疏犹争辨色朝。几宿贤良门下直，落槐如雨送吟飙。
汉家·其三
作者：高心夔
朝代：清

何处郎官碧血封，金犀池上火云彤。遥闻斩使非军志，岂忆修防有国容。北鄙秦师骄郑贾，南征申伯痛周宗。怀柔事事千宽政，恩泽千秋溢赐钟。
汉家·其二
作者：高心夔
朝代：清

水断卢龙八月冰，寒沈毳帐夜生棱。郊人聚柝田无烛，候吏迎銮马不腾。璧月琼枝空邸第，铜牙弩矢在园陵。六宫休惜蒙霜露，羁旅乾坤数中兴。
汉家·其四
作者：高心夔
朝代：清

跸路芜深四十年，翠华光动旧山川。铸成精铁笼车毂，割与流苏饰马鞯。迅鼓犪皮驱涿野，还罗豹尾侍甘泉。馆豳营雒非常计，七誓雄规日丽天。
河口雨泊寄弟·其一
作者：高心夔
朝代：清

雨气合天地，江村何处边。孤樯心共拄，五柳路如悬。糠覈终相倚，风波历自怜。平生望云泪，为尔续长川。
河口雨泊寄弟·其二
作者：高心夔
朝代：清
体裁：五言律诗

马影桥头路，惊传又乱兵。咙胡群盗语，哽噎万家声。阃帅原持法，乡农屡失耕。那无辽海棹，丘墓不胜情。
河口雨泊寄弟·其二
作者：高心夔
朝代：清

马影桥头路，惊傅又乱兵。咙胡群盗语，哽噎万家声。阃帅原持法，乡农屡失耕。那无辽海棹，丘墓不胜情。
登吴城望湖亭
作者：高心夔
朝代：清

晓涨浮空左蠡青，号风四荡旅魂醒。中流石尽沈精卫，狂渚林隤断脊令。盛宪忧伤年易蹙，韩娥漂泊曲难听。面尘臆血谁湔拭，心堕苍茫况此亭。
登吴山
作者：高心夔
朝代：清

孤云触壁垒，翩来堕东荒。沧海试临眺，势压万丈强。积水澹悠悠，亹断中无梁。户限割要会，龙蜃渊委藏。日月蹋潮至，涵育青冥光。规险置雄都，江汉久沸汤。所备偶弗缮，千里同一创。禹航郁惊涛，弱宋县帝乡。在昔锋镝窟，寒墟散牛羊。湖风恋箫管，觥船乐未央。君知杞客忧，几倍钱江长。清浅衣带渡，浙西近剥床。吴越相吞灭，况邻貙与狼。深人计堂奥，远能制河湟。安得恭俭臣，内息百祸殃。
蚤行
作者：高心夔
朝代：清

春塘敛曙霞，风岸散林鸦。细浪舒苔发，轻冰蹙蒋芽。泉生樵磴没，路转钓矼斜。战垒依前陇，炊烟拥几家。青畴緟绣罽，白骨荐蓬麻。断续荒村犬，声声送客车。
谷帘泉
作者：高心夔
朝代：清
体裁：古风

丽楼匿神峰，古黛缦天障。霅然开阳隩，水步盘鹘上。锢阴芦灰始，囊土遗巨防。纤葛寒濛青，雪沫四飞飏。盈孚万窦迸，渫利两渠壮。交狭䡨奔霆，百控争一放。去波赴虚无，来湍激凄亮。落落钧璈鸣，竹肉敛余唱。不揽县灇势，宁规灌输量。重湫证宏秘，东驾期雁荡。
谷帘泉
作者：高心夔
朝代：清

丽楼匿神峰，古黛缦天障。霅然开阳隩，水步盘鹘上。锢阴芦灰始，囊土遗巨防。纤葛寒濛青，雪沫四飞飏。盈孚万窦迸，渫利两渠壮。交陕䡨奔霆，百控争一放。去波赴虚无，来湍激凄亮。落落钧璈鸣，竹肉敛余唱。不揽县灇势，宁规灌输量。重湫证宏秘，东驾期雁荡。
鄱阳翁
作者：高心夔
朝代：清

今我刺舟康郎曲，舟前老翁走且哭。蒙袂赤跣剑小男，问之与我涕相续。饶州城南旧姓子，出入辇人被华服。岂知醉饱有时尽，晚遭乱离日枵腹。往年县官沈与李，仓卒教民执弓槊。长男二十视贼轻，两官俱死死亦足。去年始见防东军，三月筑城废耕牧。军中夜嚣书又哗，往往潜占山村宿。后来将军毕金科，能奔虏卒如豕鹿。饶人亡归再团练，中男白晰时十六。将军马号连钱总，授儿揃剔刍苜蓿。此马迎陈健如虎，将军雷吼马电逐。昨怒追风景德镇，但膊千人去不复。将军无身有血食，马后吾儿鸟啄肉。命当战死那望生，如此雄师惜摧衄。不然拒璧城东头，棘手谁能拔五岳？蜀黔骑士绝猛激，守戍胡令简书促。郡人已无好肌肤，莫再相惊堕鸡谷。此时老翁仰吞声，舌卷入喉眼血瞠。衣敝踵穿不自救，原客且念怀中婴。呜呼谁知此翁痛，羸老无力操州兵。山云莽莽燐四出，湖上黑波明素旌。大帅一肩系百城，一将柱折东南倾。我入无家出忧国，对翁兀兀伤难平。筐饭劳翁勿涕零，穷途吾属皆偷生。
骠骑行赠王建昌
作者：高心夔
朝代：清

城南苍苍江涌日，烟芜一点飞黄出。西来气与月窟高，欲掩临湘八千匹。昂藏甫络金缦胡，沫赭得非泑泽驹。盘筋当臆走四腕，悬瞳夹镜寒星珠。竽梢磊荦腾青渠，猛士执靶怒有余。塞门横空见猎火，斗起嚼齿思先驱。待御柔心还自惜，看人错莫伤精魄。天下骅骝嘶朔风，万里浮云蔽何益。拔地回山歌对君，歌声詄荡排双戟。
黄厓
作者：高心夔
朝代：清

谲龙息形生，夭矫萦水脉。一壑滂千曲，浅之万余尺。{艹/缥}辚十道车，声此怒淙赫。荛童指岩背，旷有丹师宅。梁起绳度空，心堕风掤石。凝苔荐轻履，引藤眩飘帻。险过寒光平，屋树通皓白。戮立坐无阶，垂足当户席。鲛绡摄潭底，綷縩曳天脊。仰头逝仙群，铃佩吟雾帟。朗悟源上源，鸳浆梦今夕。
黄厓
作者：高心夔
朝代：清
体裁：古风

谲龙息形生，夭矫萦水脉。一壑滂千曲，浅之万余尺。■辚十道车，声此怒淙赫。荛童指岩背，旷有丹师宅。梁起绳度空，心堕风掤石。凝苔荐轻履，引藤眩飘帻。险过寒光平，屋树通皓白。戮立坐无阶，垂足当户席。鲛绡摄潭底，綷縩曳天脊。仰头逝仙群，铃佩吟雾帟。朗悟源上源，鸳浆梦今夕。
？？游宦子示仲弟
作者：高心夔
朝代：清

？？游宦子，舟流宁当舣。徒大貌不肖，乃复患乡鄙。四年恼吴侬，七年梦楚水。请急归小休，推枕夕三起。砢峨岛夷舶，招我京江尾。江逆海上潮，御气陵远迩。朝拂蒋山青，午弄九华紫。天门距东西，彭孤来角犄。曛黄石钟色，了了城隅俟。咄嗟过我闾，税我湓口市。乘涨更尽日，望望明伦里。衢人虽云集，与故不相似。家儿候翁伯，愕贻罗阶戺。仲也一握笑，各各迎送喜。语仲毋强喜，骨悲酸在髓。阿谁奉觐省，左右何依倚。咳提此帏闼，洽醉彼筵几。惕息希声闻，哀哉忍竱视。狼狈孤露儿，弟乙兄四癸。废教怀宴安，季也言疢美。祸福同域居，人人瞰高氏。可奈面夸谩，品秩羔雁雉。仲秋蠲初吉，寝成饬五祀。六亲旅庭来，献祝再拜跪。馈馔中丰俭，山肤间水臎。主人迫无酬，热炰罄牢豕。纷纭谢粗定，维日月之朏。远郊展墤坛，泛扫数常弛。曾王宅殊壤，水曲同瀰瀰。薪木岁摧伤，蒙茏曳弱藟。呼号横山路，罪谪身在是。表阙虚篆铭，班卫问羊兕。椎牛校礿祭，亏养其与几。礼经所亟诛，蒲伏首挝箠。誓辞久远心，触处守艰否。裁能腹粳稻，手不萦寸耒。内度攘诟生，盍胡槁项死。死生一懵然，黄垆痛焉已。两凤侧南翔，鹅公郁中峙。来时山威夷，去见山峛崺。山下拜村祠，荒忽象无似。昭穆漫离次，食案驰蛜蜲。拱鼠衷墙屋，旁踞非族鬼。上醊纵百壶，灵其享贰簋。寓木瘣本枝，而敢渎天纪。颁白前相劳，诺诺重唯唯。纾我暍行苦，烹荈连黏酏。愿且餔斯堂，进退喧㰤哆。观者骑邻树，履错当户趾。矶䴵竞召尝，星舂急霜毇。缩朒念施报，丝铢赋筐篚。疏戚谊有偏，述诰私亹亹。元风归田野，亲侧贤远仕。倾颜仰嬉怒，我则附膻蚁。明发趋县门，匆忙戒行李。公期割爱恋，未别潜沾洒。仲能旷我心，要我观彭蠡。江汉东朝宗，石钟正西企。石钟好灵杰，匡岳临叆叆。表里双洪川，波霞会明绮。淮扬下广潟，盥饮无净泚。弗味石底泉，恶知河中泲。匡樵度江岸，饷我黄精饵。谓可仙登天，勿妄忧发齿。我忧世非身，我说子惊诡。少需发刈平，还山友兰茝。
𪘏𪘏游宦子示仲弟
作者：高心夔
朝代：清
体裁：古风

𪘏𪘏游宦子，舟流宁当舣。徒大貌不肖，乃复患乡鄙。四年恼吴侬，七年梦楚水。请急归小休，推枕夕三起。砢峨岛夷舶，招我京江尾。江逆海上潮，御气陵远迩。朝拂蒋山青，午弄九华紫。天门距东西，彭孤来角犄。曛黄石钟色，了了城隅俟。咄嗟过我闾，税我湓口市。乘涨更尽日，望望明伦里。衢人虽云集，与故不相似。家儿候翁伯，愕贻罗阶戺。仲也一握笑，各各迎送喜。语仲毋强喜，骨悲酸在髓。阿谁奉觐省，左右何依倚。咳提此帏闼，洽醉彼筵几。惕息希声闻，哀哉忍竱视。狼狈孤露儿，弟乙兄四癸。废教怀宴安，季也言疢美。祸福同域居，人人瞰高氏。可奈面夸谩，品秩羔雁雉。仲秋蠲初吉，寝成饬五祀。六亲旅庭来，献祝再拜跪。馈馔中丰俭，山肤间水臎。主人迫无酬，热炰罄牢豕。纷纭谢粗定，维日月之朏。远郊展墤坛，泛扫数常弛。曾王宅殊壤，水曲同瀰瀰。薪木岁摧伤，蒙茏曳弱藟。呼号横山路，罪谪身在是。表阙虚篆铭，班卫问羊兕。椎牛校礿祭，亏养其与几。礼经所亟诛，蒲伏首挝箠。誓辞久远心，触处守艰否。裁能腹粳稻，手不萦寸耒。内度攘诟生，盍胡槁项死。死生一懵然，黄垆痛焉已。两凤侧南翔，鹅公郁中峙。来时山威夷，去见山峛崺。山下拜村祠，荒忽象无似。昭穆漫离次，食案驰蛜蜲。拱鼠衷墙屋，旁踞非族鬼。上醊纵百壶，灵其享贰簋。寓木瘣本枝，而敢渎天纪。颁白前相劳，诺诺重唯唯。纾我暍行苦，烹荈连黏酏。愿且餔斯堂，进退喧㰤哆。观者骑邻树，履错当户趾。矶饼竞召尝，星舂急霜毇。缩朒念施报，丝铢赋筐篚。疏戚谊有偏，述诰私亹亹。元风归田野，亲侧贤远仕。倾颜仰嬉怒，我则附膻蚁。明发趋县门，匆忙戒行李。公期割爱恋，未别潜沾洒。仲能旷我心，要我观彭蠡。江汉东朝宗，石钟正西企。石钟好灵杰，匡岳临叆叆。表里双洪川，波霞会明绮。淮扬下广潟，盥饮无净泚。弗味石底泉，恶知河中泲。匡樵度江岸，饷我黄精饵。谓可仙登天，勿妄忧发齿。我忧世非身，我说子惊诡。少需发刈平，还山友兰茝。
史梦兰继室田太夫人九十大寿
作者：高志青
朝代：清
体裁：联

九十春光，万千欢喜；北堂寿母，南极老人。
同友人过华藏庵
作者：高恒懋
朝代：清

长夏萧疏倦倚楼，相将兰若慰沈浮。午钟敲醒十年梦，溪水流残半世愁。塔影斜侵竹院冷，茶烟不断白云流。徘徊竟日风尘外，话到无生意未休。
观山僧舍
作者：高慎中
朝代：清

精舍清幽倚翠微，半岑云气护禅扉。松林风度山闻语，薜荔霜凝屋挂衣。小雪僧归农事早，午斋客到贝音稀。最怜壁立轩窗后，蝙蝠乘秋百丈飞。
东宁十咏
作者：高拱乾
朝代：清

三秋闻见总萧骚，日夜飞涛不断号。旧集闾阎皆斥卤，新开原野半蓬蒿。空山那得珠崖贝，伏莽休悬渤海刀。应识乘轺难塞责，愿纾南顾圣躬劳。
东宁十咏
作者：高拱乾
朝代：清

天险悠悠海上山，东南半壁倚台湾。敬宣帝泽安群岛，愧乏边才控百蛮。瘴雾扫开新气宇，风沙吹改旧容颜。敢辞远迹烟波外，博望曾经万里还。
东宁十咏
作者：高拱乾
朝代：清

尺檄如传空谷声，阻风经月少人行。关山已历三千里，樯橹犹迟十一更。地暖腊残无雪到，忧深鬓里任霜横。眼穿何处天边雁，京雒难忘故旧情。
东宁十咏
作者：高拱乾
朝代：清

州县功名宁复论，承家世受国深恩。拂须自昔轻参政，强项从来动至尊。客去留诗鱼挂壁，吏閒无牍雀罗门。韶光抛掷真堪惜，野杏春深落满村。
东宁十咏
作者：高拱乾
朝代：清

春台广厦衔虚署，校艺监军职滥分。无力椎牛频飨士，有时倒屣细论文。平生拙处劳难补，异域愁来酒易醺。筋力未衰官兴浅，函关西隔万重云。
东宁十咏
作者：高拱乾
朝代：清

晓来吹角彻苍茫，鹿耳门边几战场。流毒犹传日本国，偏安空比夜郎王。楼船将帅悬金印，郡县官僚辟草堂。使者莫嫌风土恶，番儿到处绕车旁。
东宁十咏
作者：高拱乾
朝代：清

有怀须学蔺相如，每遇廉颇独让车。晚圃晴霞秋习射，半窗苦竹午临书。群公望隔三山杳，圣主明周万里馀。素志漫言伸未得，忘机直欲混樵渔。
东宁十咏
作者：高拱乾
朝代：清

竹弧射鹿万冈巅，？网张鱼百丈渊。幅布无裙供社饷，只鸡让食抵商钱。文身才起疮痍色，赤手谁将垢敝湔。为语绾符衔命吏，远人新附倍堪怜。
东宁十咏
作者：高拱乾
朝代：清
体裁：七言律诗

竹弧射鹿万冈巅，𦊓网张鱼百丈渊。幅布无裙供社饷，只鸡让食抵商钱。文身才起疮痍色，赤手谁将垢敝湔。为语绾符衔命吏，远人新附倍堪怜。
东宁十咏
作者：高拱乾
朝代：清

索居寂寂近瓜期，报道清班拟暂移。高适岂堪常侍后，班超惟有玉关思。封侯夫婿何须侮，学步儿曹大更痴。自笑浮名终日累，海滨漫守使君碑。
东宁十咏
作者：高拱乾
朝代：清

谁言习俗乱丝同，揽辔澄清乏寸功。拊辑尚惭屏翰寄，更番何日戍楼空。拟携片石安归棹，聊订新编当采风。此去中原询异事，仙桃长对佛桑红。
台湾八景
作者：高拱乾
朝代：清

北去二千里，寒峰天外横。长年绀雪在，半夜碧鸡鸣。翠共峨眉积，炎消瘴海清。丹炉和石炼，漫拟玉梯行。
台湾八景
作者：高拱乾
朝代：清

孤屿澎湖近，晴霞返照时。秋高移绛树，海晏捲朱旗。孙楚城头赋，刘郎江上诗。淋漓五色笔，直欲补天亏。
台湾八景
作者：高拱乾
朝代：清

岛居多异籁，大半是涛鸣。试向竹亭听，全非松阁声。人传沧海啸，客讶不周倾。消夏清谈倦，如驱百万兵。
台湾八景
作者：高拱乾
朝代：清

日脚红彝垒，烟中唤渡声。一钩新月浅，几幅淡帆轻。岸阔天迟暝，风微浪不生。渔樵争去路，总是画图情。
台湾八景
作者：高拱乾
朝代：清

有怀同海阔，无事得台高。瓜忆安期枣，山驱太白鳌。鸿濛归紫贝，腥秽涤红毛。济涉平生意，何辞舟楫劳。
台湾八景
作者：高拱乾
朝代：清

海上看朝日，山间尚晓钟。天开无际色，人在最高峰。紫阁催妆镜，咸池骇浴龙。风流灵运句，灼灼照芙蓉。
台湾八景
作者：高拱乾
朝代：清

海岸沙如雪，渔灯夜若星。依稀明月浦，隐跃白蘋汀。鲛室寒犹织，龙宫照欲醒。得鱼烹醉后，何处晓峰青。
台湾八景
作者：高拱乾
朝代：清

海门雄鹿耳，春色共潮来。二月青郊外，千盘白雪堆。线看沙欲断，射拟弩齐开。独喜西归舶，争随落处回。
康熙三十二年1693春蒙圣恩赐袍至台恭纪二十韵有序
作者：高拱乾
朝代：清

车服本酬庸，王臣励匪躬。不才何比数，盛世幸遭逢。道际垂裳日，朝多补衮功。褰帷荣郭贺，布被卧孙弘。吏重二千石，诗陈十五风。珙球来海外，金缯赐宫中。忆昔瀛台宴，为郎画省东。追随承钜典，拜舞后群公。捧出卿云丽，裁成御气浓。一麾居郡国，十载课桑农。辱与循良列，知蒙特达隆。鹭门秋色好，鹢首绿波融。扬激名难副，绥柔俗未同。格苗当舜代，兴学慕文翁。背曝暄思献，天高恩更崇。鲛机输灿烂，凤尾并茏葱。长短身虽称，伛偻趋益恭。颁从骠骑将，制自内司空。寸草三春照，孤蓬万里踪。敢言章有德，祇识报无穷。
折柳赠别
作者：高拱乾
朝代：清

牙旗风正惜离群，岛屿全收万里云。鲸海长留铜柱烈，凤城新典御林军。功高阃外频推毂，别后天涯只忆君。何日平原春草绿，骅骝重骋五花文。
野宿
作者：高拱乾
朝代：清

秋云向暮总阴森，竹屋卑栖枳棘林。风外叶鸣山鸟怪，雨中灯静寺钟沉。瘴烟作祟香先到，积水生寒夜渐深。耳目悲凉成底事，草虫还为发孤吟。
穹庐山中望晴
作者：高拱枢
朝代：清

登眺为逃秦，偏余惯惜春。风高通雨气，云薄透山身。鸟接探梅客，天容着屐人。禅房花径古，野语隐盟真。
挽张之洞联
作者：高振鋆
朝代：清
体裁：联

宗孔郑存古遵经，斯道有传人，共诵先生爵里；比管乐建功定策，盛朝资佐命，进瞻丞相祠堂。
挽张之洞联
作者：高振霄
朝代：清
体裁：联

读遗疏数千百言，古谊忠肝，公真不死；膺大任垂三十载，鞠躬尽瘁，人之云亡。
贺张百熙60寿联
作者：高振霄
朝代：清
体裁：联

帝曰咨曲江风度；公所乐天下英才。
凤仙·其一
作者：高政
朝代：清
体裁：七言绝句

丹凤初开似血鲜，芳菲红紫绕阶前。花飞漫响秦楼去，留与佳人染指便。
凤仙·其二
作者：高政
朝代：清
体裁：七言绝句

瑶台开遍小桃红，倚向朱栏待晓风。隐隐九苞灵凤彩，分明飞欲上梧桐。
水墩庵观荷·其一
作者：高政
朝代：清
体裁：七言律诗

山阴地僻水环洼，一刹中洲选佛家。翠竹青杨周护荫，红衣绿柄密擎花。凌波绰约香无限，夹岸芬芳色更赊。缓步堤边遥指望，却疑龙女散流霞。
水墩庵观荷·其二
作者：高政
朝代：清
体裁：七言律诗

欲证莲台谒梵宫，雨花刚散小池中。香连水曲参差碧，日照波心掩映红。恍若烟霞飞洛浦，悬知脂粉画难工。朅来相玩休相亵，漫说空门色相空。
红梅·其一
作者：高政
朝代：清
体裁：七言绝句

谁占阳春第一枝，靓妆脂粉却同施。东君似爱倾城色，压尽群芳桃李姿。
红梅·其二
作者：高政
朝代：清
体裁：七言绝句

孤山日暮话清流，引得师雄上酒楼。绀色芳香陪笑饮，也应醉倒卧罗浮。
述怀·其一
作者：高政
朝代：清
体裁：七言律诗

屈指今年五十春，砚田书粟惯安身。也知陋室无佳况，且喜茅庐可养神。业寄箪瓢恒自足，声传金石未知贫。敢将鄙见追前哲，富贵浮云一野人。
述怀·其二
作者：高政
朝代：清
体裁：七言律诗

岂爱乘桴入浩流，随波原是任沉浮。劈开利锁应无系，割断名缰不用愁。散逸敢期云外鹤，逍遥聊对水中鸥。纷纷世虑频消遣，卖却车书买钓舟。
挽张之洞联
作者：高文垣
朝代：清
体裁：联

陆宣公上不负君、下不负学；武乡侯可以寄命、可以托孤。
三至随园呈袁简斋先生
作者：高文照
朝代：清

花未开残酒尚香，人间弹指小沧桑。丹沙掷后都成垄，那得麻姑鬓不霜。
北湖
作者：高文照
朝代：清

暖云如粉雨如酥，淰淰湖光浸绿芜。柳亚朱栏争戏马，山平画槛唤提壶。笙歌都入烟花记，士女全披金粉图。合典骦裘早行乐，临邛红袖正当炉。
放棹
作者：高文照
朝代：清

临风放棹出菰城，笭箵依然舴艋轻。莎岸斜晖孤鸟去，板桥疏柳一蝉鸣。橹声摇曳渔歌远，鸥梦生凉客思清。领取白蘋洲上路，溪山如许恋吟情。
望黄龙洞拟游不果
作者：高文照
朝代：清

玲珑卞山麓，奇绝在金井。岩户怪石函，乖龙唤不醒。清秋敛云雾，回望突高顶。日暮足力疲，去路愁耿耿。夕阳澹鸦背，谷口送人影。松子时一闻，归樵下西岭。
铁枪行
作者：高文照
朝代：清

将军之矛丈八尺，瞋目当桥勇无敌。力士之锥百廿斤，大索十日虚无人。天生异人定自异，何物彦章凭壮气。赤脚入棘不足神，手弄一枪等游戏。由来枪利马必骁。岂有巨马三丈高。沙陀义子等闲耳，浪说使铁如使篙。呜呼，豹死文章人死节，不在区区一块铁。
题杭太史堇浦岭南集
作者：高文照
朝代：清

荔子焦花国，雷耕瘴母乡。山川閟秦汉，草木管兴亡。集有《虞衡志》，归无陆使装。空留佳句满，传唱到珠娘。
中秋九月行青县过九华庵访恒中和尚
作者：高斌
朝代：清

运河东岸上人家，暮鼓晨钟静不哗。旧识高僧元白首，重来古寺对黄花。十年幻梦经三宿，一径清幽入九华。坐久浑忘秋夜永，半窗明月欲西斜。
子夜
作者：高斌
朝代：清

深山镫影伴，坐久夜初分。窗挂藤萝月，檐栖桧岭云。钟声林外度，天籁静中闻。此际层楼上，炉香细细焚。
次韵奉和西林先生
作者：高斌
朝代：清

忠信良非易，好学古所难。缅维颜夫子，得善斯拳拳。固守几于化，深造居乃安。哲人亦已远，勉矣士希贤。读书必自期，责己何敢宽。西林有美人，怅望青云端。
秋日蓟门道上口占
作者：高斌
朝代：清

秋山行近蓟门东，烟树苍茫叶渐红。爱煞云岩如画里，却忘我在画图中。
杏花绝句呈太仓王颛庵相国
作者：高方
朝代：清

花开艳说上林姿，二月街头未卖时。不是折来头上插，曲江春色有谁知。
秋闱首日八王允辞荐即事漫赋
作者：高方
朝代：清

无心帖括求高第，复上梁王却聘书。祇为耽间成疾疢，非关傲世托耕锄。酒逢嘉会疏狂在，秋满长安寂寞余。自是不归归亦得，北来南去任樵渔。
咏阮步兵
作者：高日新
朝代：清

长啸哭途穷，风流怀阮公。胸真多块垒，时定少英雄。白眼相看外，黄垆酣饮中。步兵堪吏隐，谁与测冥鸿？
甘露寺正殿联
作者：高晋
朝代：清
体裁：联

紫极焕璇题，瑞露凝甘留净域；丹轮开宝相，香岩拥翠俯晴江。
别宁州严靖公
作者：高晫
朝代：清

碧树初寒万籁秋，昆明池畔动离愁。九年兰佩分香泽，一日征鞍赋远游。民力东南双涕泪，心旌日夜大江流。遥知别后相思梦，应到楼山最上头。
哭胡敏公次桑楚执韵
作者：高晫
朝代：清

《广陵散》绝动哀吟，孤幌疏风雨暗侵。自痛文康埋碧玉，谁将贾岛铸黄金。西州泪寄鹃啼尽，东海魂归鹤怨深。呜咽不成怀旧赋，独挑残焰夜沈沈。
寄答桑楚执见怀
作者：高晫
朝代：清

短发空馀老大悲，三年一读故人诗。竹间残局完公事，塞外新编是宦资。自笑子长牛马走，谁怜杜甫凤凰饥。何时煮石青峰下，共跨黄羊侣鹿皮。
目则山
作者：高晫
朝代：清

削出目则山，矗起阿僰部。舍马从步入，路仄足迹聚。泥湿苔如镜，石锐势若拒。攀援断藤行，数起而数仆。山脚霞未明，山腰日已午。曲径从今日，草木自万古。丛丛回寒风，霏霏染翠羽。仿佛露崇冈，蛮营列山坞。废灶留残烟，道傍拾遗弩。泠然泉声落，似犹杂金鼓。盘顶云雾开，秀峰若可数。恍惚见吴山，慰此行路苦。未敢舒鸾啸，恐惊豺虎怒。
怀曹剑亭
作者：高景光
朝代：清

京华六载别，风度杳难攀。日下鱼书断，天边鸥梦间。春帆黄歇浦，秋色陆机山。何自携尊酒，相从一解颜。
访刘伴霞鍊师不值
作者：高景光
朝代：清

拟亲古镜照心心，来访仙人紫府深。红栈青岑凹凸画，云衣月幌短长吟。叩门稳卧松间鹿，放艇空张花下琴。两到山中不相见，临风搔首忆刘沈。
秋日湖堤晚眺
作者：高望曾
朝代：清

疏柳蝉声急，秋风几度过。此时残暑退，何处晚凉多。流水碧如泻，夕阳红渐趖。吴娃荡舟出，采采听菱歌。
还乡杂诗
作者：高望曾
朝代：清

抚序感霜露，朝出城西门。湖山黯无色，不知天地春。官堤萦鸟道，夹路披烟榛。将军旧筑垒，乱石如云屯。孤往十余里，破屋知荒村。入山拜先陇，抔土犹如新。贫家少封树，杂卉纷尚存。前冈耸华表，郁郁谁家坟。石马半倾蹋，松柏摧为薪。败棺见残骼，拜扫嗟无人。我辈赖先泽，虎口留余身。惕惕冰渊戒，一线延千钧。祖德傥能述，愧无华亭文。山行不逢人，尚余豺虎迹。下马读残碑，道旁小歇息。乡人荷担来，累累此何物。前肩挂髑髅，后担束骸骨。为言荒村中，狼藉无人恤。官局论斤买，易米计亦得。败骼搀牛羊，真伪孰能别。山南净慈旁，山北栖霞侧。荒冢何纷纭，千魂共一穴。岂无忠与贞，岂无豪与杰。身后谁得丧，都付一丘貉。俯首念妻孥，泪下衣襟湿。
还乡杂诗·其一
作者：高望曾
朝代：清

抚序感霜露，朝出城西门。湖山黯无色，不知天地春。官堤萦鸟道，夹路披烟榛。将军旧筑垒，乱石如云屯。孤往十余里，破屋知荒村。入山拜先陇，抔土犹如新。贫家少封树，杂卉纷尚存。前冈耸华表，郁郁谁家坟。石马半倾蹋，松柏摧为薪。败棺见残骼，拜扫嗟无人。我辈赖先泽，虎口留余身。惕惕冰渊戒，一线延千钧。祖德傥能述，愧无华亭文。
还乡杂诗·其二
作者：高望曾
朝代：清

山行不逢人，尚余豺虎迹。下马读残碑，道旁小歇息。乡人荷担来，累累此何物。前肩挂髑髅，后担束骸骨。为言荒村中，狼藉无人恤。官局论斤买，易米计亦得。败骼搀牛羊，真伪孰能别。山南净慈旁，山北栖霞侧。荒冢何纷纭，千魂共一穴。岂无忠与贞，岂无豪与杰。身后谁得丧，都付一丘貉。俯首念妻孥，泪下衣襟湿。
挽张之洞联
作者：高松如
朝代：清
体裁：联

侍节有年，亲炙饫聆居正训；感恩无已，馨香长拜曲江祠。
三弟归自云南其去也过舍辞行赋此送之
作者：高梅阁
朝代：清

今宵方一晤，明日复长驱。弟妹中年少，风尘万里孤。青霜盈谷壑，白浪满江湖。珍重平安字，何时到敝庐。
写字
作者：高梅阁
朝代：清

老人尽日身閒极，巨案长毡设近门。古刻爱临凭手颤，细书不作为瞳昏。春来杨柳风三径，秋到梧桐月一园。漓墨飞毫聊卒岁，珍藏弃掷任儿孙。
晓望
作者：高梅阁
朝代：清

晨钟惊独起，豁眼上高楼。海日披云幔，青天解月钩。露浓花欲睡，树晓鸟慵留。静躁皆由性，多殊莫共谋。
老境
作者：高梅阁
朝代：清

事事求全称意难，安贫知足有馀欢。旨甘未缺常时饱，轻暖虽无可御寒。閒共儿孙讲书画，任从子妇备杯盘。老来蔗境真天幸，但愧衰迟日素餐。
挽张之洞联
作者：高毓浵
朝代：清
体裁：联

德在爱才，言在兴学，功在保东南，平生三大端，盛业自古今不朽；诸葛之公，清献之廉，曲江之风度，上下千余载，亮节与先后同符。
雨中看芙蓉作
作者：高氏
朝代：清

芙蓉花发靓妆新，细雨微风洗瘐尘。有泪却同湘女恨，无言岂作息妫嗔。遥思洛水凌波袜，想见华清出浴人。相对莫愁秋寂寞，一生颜色不伤春。
挽张之洞联
作者：高汝桐
朝代：清
体裁：联

学术综汉宋为一家，直接乎孔孟程朱之黜邪崇正；运会值华洋相竞长，更难于曾胡左李之外攘内安。
挽张之洞联
作者：高润生
朝代：清
体裁：联

文献值过渡之秋，祭酒坛空，旧学新知齐泪下；襄赞在安危所系，明堂位定，黄支乌弋并心惊。
又雨
作者：高淑曾
朝代：清

雨气掩晴霓，苍然到远堤。云飞迷旧壑，花落葬新泥。错莫倚虚幌，沈吟闻暮鸡。莫教禾黍尽，野老重含凄。
次韵家南阜左腕画梅
作者：高淑曾
朝代：清

老阜澹荡人，肝肠澡冰雪。左腕出霜枝，劲气如拗铁。冻蕾吐幽妍，一一冰肌裂。不竞桃李荣，弥保岁寒节。调羹知何时，莫使幽香灭。
题颠道人画
作者：高淑曾
朝代：清

皴老苔欲活，墨淡花如影。瘦玉卓苍烟，藐姑倚素景。至人耽幽寂，秋气随毫颖。潦倒有真意，澹泊无人领。热颜触冰雪，开函默自省。
史梦兰继室田太夫人九十大寿
作者：高淞荃、张仲卿
朝代：清
体裁：联

西池桃熟三千岁；东海筹添九十春。
忆秦娥·秋望
作者：高深
朝代：清
体裁：词

天如拭。楚江波色连秋色。连秋色。愁怀并与，洞庭无极。碧山云敛眉痕集。丹枫霜点胭脂湿。胭脂湿。离人乡泪，被风吹入。
沁园春·简范月三
作者：高深
朝代：清
体裁：词

春又阑珊，我欲问君，何以遣之？有妓名翠玉，雅称妖丽；歌传红豆，最解相思。既得佳人，可无名士，酒与诗狂却让谁？惟君在，问君能来否，莫更迟迟。须将彩笔亲携。好谱与杨枝并竹枝。向闹红影里，费他莺脰；揉蓝茵上，消我螺卮。未免有情，何妨作乐，领取风流此一时。销魂处，是佳人香口，名士清词。
薄倖·滕王阁怀古
作者：高深
朝代：清
体裁：词

滕王何在。悄不见、歌容舞态。有阁外、西山几点，槛外长江一带。秖共他、少年王郎，凭阑感叹无聊赖。却客底逢欢，尊前得句，序出风流佳槩。又怎奈、嬉游处，人散后，韶华易改。如今但暮雨，朝云来去，落霞孤鹜长千载。此情谁解。叹萍踪、我亦漂流，未了江山债。霜髭尽短，赢得愁心似海。